Tiga buah rumah Orang Asli Temiar hangus terbakar
Oleh AIMUNI TUAN LAH

23 Mei 2022, 1:17 pm
GUA MUSANG – Tiga keluarga Orang Asli suku kaum Temiar hilang tempat berteduh selepas rumah mereka musnah dalam kebakaran di Kampung Galang, Pos Hau di sini semalam.
Ketua Balai Bomba dan Penyelamat Gua Musang, Mohd. Arifuddin Akif Mohd. Noor berkata, kejadian kira-kira pukul 6 petang itu menyebabkan dua buah rumah kayu hangus 100 peratus.
Katanya, sebuah lagi rumah penduduk musnah 25 peratus manakala sebuah balai rawatan tidak berpenghuni hanya terbakar lima peratus.
“Kita menerima panggilan pada pukul 6.36 petang sebelum bergegas ke lokasi kejadian. Kebakaran berjaya dikawal sepenuhnya kira-kira dua jam kemudian.
“Kejadian itu tidak melibatkan sebarang kecederaan atau kemalangan jiwa dan kita masih menyiasat punca kejadian selain jumlah kerugian yang dialami mangsa,” katanya ketika dihubungi Kosmo! hari ini.
Menurutnya, bomba perlu melalui jalan balak dan ladang sebelum tiba di lokasi perkampungan Orang Asli kira-kira satu jam setengah selepas menerima panggilan kecemasan.

Sementara itu, Pegawai Jabatan Kemajuan Orang Asli (Jakoa) daerah Gua Musang, Azman Ngadiron ketika dihubungi mengesahkan kejadian kebakaran menimpa penduduk Orang Asli itu.
Katanya, keluarga Orang Asli itu tinggal di rumah saudara mara buat sementara waktu dan bantuan segera akan diberikan kepada mereka.- KOSMO! ONLINE


China intai peluang beli minyak Russia
Oleh KOSMO!

23 Mei 2022, 2:00 pm
BEIJING – China dilaporkan sedang berbincang dengan Russia untuk membeli bekalan minyak tambahan dari negara itu, demikian menurut laporan saluran berita Bloomberg, memetik sumber yang mengetahui rancangan tersebut.
Menurut laman berita RT kelmarin, Beijing sedang berusaha menambah tangki simpanannya dengan mendapatkan diskaun minyak mentah dari Moscow sebelum harga meningkat semula.
Menurut sumber yang identitinya enggan didedahkan, butiran mengenai jumlah atau syarat perjanjian yang berpotensi ditandatangani itu belum lagi diputuskan dan tiada jaminan akan dicapai.
“Masih ada ruang untuk menambah bekalan dan ia akan menjadi peluang yang baik untuk mereka (China) berbuat demikian jika ia diperoleh dari segi terma komersial yang menarik,” jelas penganalisis kanan minyak di firma data dan analitik Kpler, Jane Xie.
Kpler menganggarkan simpanan keseluruhan minyak di China meningkat daripada 869 juta tong kepada 926.1 juta tong pada pertengahan Mac lalu, tetapi rekod itu masih enam peratus lebih rendah berbanding September 2020.
Pedagang-pedagang sebelum ini memberitahu Bloomberg bahawa kilang-kilang penapis minyak China telah membeli minyak mentah Rusia yang murah secara rahsia.

Mereka berkata, penjual minyak mentah Russia telah menawarkan kelonggaran kepada pembeli-pembeli dari China untuk membayar dalam mata wang yuan.
Beberapa negara Barat seperti Amerika Syarikat dan Britain baru-baru ini berikrar untuk melarang import minyak Rusia sebagai sebahagian daripada sekatan ekonomi mereka. Kesatuan Eropah (EU) juga dilaporkan sedang berbincang mengenai langkah sedemikian.
Sementara itu, pembeli dari Asia khususnya India dan China telah merebut peluang untuk menambah rizab mereka dengan bekalan minyak Rusia yang berdiskaun tinggi. – Agensi


Najib, Shafee gagal dapat kebenaran merayu semakan kehakiman singkir Sri Ram
Oleh NUZULSHAM SHAMSUDDIN

23 Mei 2022, 2:53 pm
PUTRAJAYA – Bekas Perdana Menteri, Datuk Seri Najib Tun Razak dan peguamnya, Tan Sri Muhammad Shafee Abdullah gagal di Mahkamah Persekutuan di sini hari ini untuk mendapatkan kebenaran merayu semakan kehakiman mereka untuk membatalkan kelayakan Datuk Seri Gopal Sri Ram daripada mengetuai pendakwaan dalam kes masing-masing.
Kebenaran merayu itu adalah keputusan mahkamah terdahulu yang menolak rayuan mereka berhubung semakan kehakiman tersebut.
Panel tiga hakim Mahkamah Persekutuan yang diketuai Datuk Seri Mohd. Zawawi Salleh yang bersidang bersama-sama Datuk Nallini Pathmanathan dan Datuk Vernon Ong Lam Kiat memutuskan demikian atas alasan tiada keperluan untuk berbuat demikian.
“Salah satu keperluan yang perlu dipenuhi sebelum kebenaran merayu diberikan ialah permohonan membabitkan persoalan undang-undang yang belum pernah diputuskan oleh Mahkamah Persekutuan sebelum ini.
Kami berpendapat bahawa persoalan undang-undang yang dikemukakan oleh pemohon telah dijawab dalam beberapa kes sebelum ini. Oleh itu, tidak keperluan untuk kami menyimpang daripada penghakiman yang telah diputuskan sebelum ini, ” kata Hakim Mohd. Zawawi ketika membaca penghakiman ringkasnya.
Sri Ram yang juga bekas Hakim Mahkamah Persekutuan dilantik mengetuai pasukan pendakwaan dalam perbicaraan kes Najib membabitkan penyelewengan dana 1Malaysia Development Berhad (1MDB) berjumlah RM2.28 bilion dan kes Muhammad Shafee membabitkan pengubahan wang haram RM9.5 juta.

Najib memfailkan permohonan semakan kehakiman untuk menggugurkan Sri Ram dalam kesnya sebagai Timbalan Pendakwa Raya (TPR) kanan dalam kes penyelewengan dana 1MDB pada Disember 2018.
Sementara itu, Muhammad Shafee yang juga peguam Najib dalam kes seleweng tersebut mencabar pelantikan Sri Ram dalam perbicaraan kesnya sendiri membabitkan dua pertuduhan menerima wang hasil aktiviti haram daripada Najib berjumlah RM9.5 juta.
Mereka memohon perintah mahkamah untuk membatalkan atau menggugurkan pelantikan Sri Ram dengan menyatakan bahawa surat pelantikan bekas hakim itu sebagai TPR tidak sah.
Mereka juga memohon pengisytiharan bahawa terdapat percanggahan kepentingan dalam pelantikan itu dan memohon perintah untuk melarang Sri Ram daripada mengetuai pasukan pendakwaan dalam semua kes yang dihadapi mereka, termasuk dalam kes rasuah, penyalahgunaan kuasa dan pengubahan wang haram.
Pada 28 Ogos 2020, Mahkamah Tinggi Kuala Lumpur menolak permohonan semakan kehakiman Najib dan Muhammad Shafee untuk menggugurkan Sri Ram, bekas hakim Mahkamah Persekutuan sebagai TPR kanan dalam perbicaraan kes mereka.
Pada 8 November 2021, Mahkamah Rayuan mengekal keputusan Mahkamah Tinggi atas alasan pelantikan Sri Ram bagi mengendalikan kes jenayah Najib dan Muhammad Shafee Ddilaksanakan berdasarkan peruntukan undang-undang yang betul. – KOSMO! ONLINE


Keputusan Kabinet tidak bermakna tanpa penguatkuasaan
Oleh KOSMO!

24 Mei 2022, 10:43 pm
KUALA LUMPUR – Pemuda UMNO Bahagian Titiwangsa mengalu-alukan keputusan Kabinet untuk mengharamkan eksport ayam mulai bulan Jun 2022 sehingga bekalan ayam untuk pasaran tempatan kembali pulih.
Ketua Pemuda UMNO Titiwangsa, Datuk Nazir Hussin berkata, pengharaman eksport ini akan membolehkan kekurangan bekalan ayam di pasaran tempatan dipulihkan berikutan setiap bulan sekitar 3.6 juta ekor ayam dieksport ke luar negara.
“Sudah tentu kerajaan akan dikritik oleh pengeksport ayam yang mengaut keuntungan lebih baik di pasaran luar negara berbanding pasaran tempatan namun kerajaan tiada pilihan dan harus mengutamakan kepentingan rakyat.
“Sejak awal tahun ini, kerajaan berusaha mengimbangi antara kepentingan rakyat dengan kepentingan peniaga dan penternak ayam. Menyedari inflasi yang melambung-lambung, kerajaan telah meletakkan harga siling sekilo ayam pada aras RM8.90,” katanya dalam kenyataan di sini hari ini.
Tambahnya, kerajaan telah mengimbangi kos di pihak penternak dengan memberi subsidi 60 sen bagi setiap kilo ayam hidup yang dijual bagi pasaran tempatan.
“Malangnya, sesetengah pihak melihat menjual ayam kepada pasaran luar negara lebih menguntungkan dan memilih untuk mengeksport sehingga menyebabkan pasaran tempatan kekurangan bekalan ayam.

“Walaupun penternak dan peniaga ayam berhak mendapat keuntungan lebih, namun dengan situasi sekarang mereka perlu meletakkan kepentingan rakyat dan negara ini terlebih dahulu,” jelasnya.
Katanya, kebimbangan Pemuda UMNO bahagian Titiwangsa ialah keputusan Kabinet ini akan gagal menyelesaikan bekalan ayam sekiranya pemantauan dan penguatkuasaan di bahagian sempadan tidak diperketatkan.
“Dengan pengharaman eksport ayam ini tidak mustahil kartel-kartel ayam akan mencari ‘jalan belakang’ untuk menjualnya ke luar negara. Ini sekaligus akan menyebabkan keputusan Kabinet tidak memberi kesan yang mendalam kepada pasaran tempatan.
“Kita sering mendengar kisah minyak masak diseludup ke negara jiran dan beras di seludup ke negara ini. Tidak mustahil selepas ini kisah seludup ayam pula akan berkumandang,” ujarnya.
Justeru, pihak penguat kuasa di peringkat kementerian, sempadan dan pelabuhan harus bekerja keras memastikan keputusan kabinet ini dikuat kuasa dengan sepenuhnya. – KOSMO! ONLINE.


Elon Musk hilang AS$10 bilion sehari
Oleh KOSMO!

24 Mei 2022, 10:00 pm
WASHINGTON – Manusia paling kaya di dunia, Elon Musk mengalami kerugian AS$10 bilion dalam masa hanya satu hari selepas beliau didakwa melakukan gangguan seksual oleh seorang bekas pekerjanya, lapor laman berita Metro.co.uk kelmarin.
Menurut Indeks Bilionair Bloomberg, Musk memiliki kekayaan berjumlah sekitar AS$212 bilion (RM931.2 bilion)  setakat Khamis lalu.
Sebaik sahaja dakwaan gangguan seksual itu disiarkan pada malam hari yang sama, kekayaannya merosot kepada sekitar AS$201 bilion (RM882.8 bilion).
Musk memiliki 47 peratus pegangan dalam SpaceX yang bernilai AS$125 bilion (RM549 bilion). Namun, nilai SpaceX tidak banyak berubah kerana ia bukan syarikat awam.
Musk didakwa membayar AS$250,000 kepada seorang kru penerbangannya supaya menutup mulut tentang gangguan seksual yang dilakukan oleh bilionair itu.
Wanita itu mendakwa bahawa Musk mendedahkan dirinya, meminta seks, menggosok kakinya dan menawarkan untuk membeli seekor kuda sebagai tukaran kepada urutan eksotik.

Dakwaan yang disiarkan dalam Business Insider itu  menyatakan bahawa Musk membuat tawaran tidak senonoh tersebut semasa pekerja itu mengurutnya  dalam satu penerbangan ke London pada 2016.
Wanita yang tidak didedahkan identitinya itu ditanya oleh Musk sekiranya dia boleh datang ke biliknya di dalam pesawat itu untuk  melakukan ‘urutan seluruh badan’ demikian menurut seorang rakan kepada bekas pekerja itu.
Pada November 2018, SpaceX dan kru penerbangan itu mencapai penyelesaian di luar mahkamah termasuk pampasan AS$250,000 (RM1.09 juta) kerana tidak menyaman Musk.
Di sebalik berita  tersebut, Musk menafikan melakukan  gangguan seksual dan berkata,  serangan terhadap dirinya itu bermotifkan politik kerana beliau mengumunkan berpaling tadah dan menyokong Parti Republikan.
Manusia paling kaya di dunia itu juga tidak berdepan risiko hilang gelaran kerana pesaingnya yang mengekori di tempat kedua, Jeff Bezos mempunyai kekayaan sekadar AS$131 bilion (RM579.8 bilion). – Agensi


Banjir kilat, pokok tumbang di Seremban
Oleh ZAKKINA WATI AHMAD TARMIZI

24 Mei 2022, 10:16 pm
SEREMBAN – Beberapa lokasi di daerah ini dilaporkan mengalami kejadian banjir kilat dan pokok tumbang ekoran hujan lebat dan ribut yang berlaku malam ini.
Pegawai Bertugas di Pusat Gerakan Operasi Jabatan Bomba dan Penyelamat Malaysia, Negeri Sembilan , Penolong Penguasa Bomba, Nurazhim Mohd. Shah berkata, pihaknya mendapat banyak panggilan tentang kejadian berkaitan dan pihak bomba masih menjalankan operasi sehingga kini.
“Beberapa lokasi di sekitar Seremban mengalami kejadian pokok tumbang iaitu di Taman Bandar Ekar, Rantau, Stesen Minyak Shell Tol Senawang, Garden Street Home, Taman Tasik Seremban dan Taman Warisan Puteri, Sikamat.
“Selain itu, lima kes banjir kilat turut berlaku iaitu di Taman England, Taman Nyior Hijau, Kampung Ismail, Ampangan, Taman Happy Garden, Rasah dan pihak bomba sedang menjalankan operasi menyelamatkan mangsa di lokasi berkenaan, “ katanya ketika dihubungi. – KOSMO! ONLINE.


Mesin potong rambut tersekat di rambut bayi 2 bulan
Oleh MOHD YUNUS YAKKUB

24 Mei 2022, 9:50 pm
KLANG – Sebuah keluarga berdepan detik cemas apabila mesin potong rambut tersekat pada bayi lelaki berusia dua bulan di Taman Shah Bandar di sini, petang tadi.
Kejadian dikatakan berlaku ketika ahli keluarga bayi tersebut sedang mencukur rambut bayi tersebut selepas majlis cukur jambul.
Pengarah Bomba Selangor, Norazam Khamis berkata, sepasukan enam anggota termasuk pegawai dari Balai Bomba Kota Raja bergegas lokasi kejadian selepas menerima panggilan kecemasan pukul 6.46 petang.
“Sampai lokasi didapati mesin potong rambut sedang melekat di kepala bayi.
“Anggota bomba berjaya membuka mesin rambut itu menggunakan peralatan khas dan bayi dalam keadaan selamat,” jelasnya dalam kenyataan hari ini. -KOSMO! ONLINE


Tiada kes cacar monyet dilaporkan – KKM
Oleh ZULKIFLI MANZOR

24 Mei 2022, 9:17 pm
PETALING JAYA – Kementerian Kesihatan Malaysia (KKM) tidak menerima sebarang notifikasi berkenaan kes seorang kanak-kanak didakwa dijangkiti virus monkeypox atau cacar monyet seperti yang ditularkan di media sosial.
KKM dalam satu kenyataan media berkata, bagaimanapun jika maklumat yang tular itu benar, kanak-kanak tersebut perlu menjalani pemeriksaan dan mendapatkan rawatan.
“Sekiranya gambar tersebut adalah benar, waris kepada kanak-kanak tersebut dinasihati untuk membawanya ke fasiliti kesihatan kerajaan berdekatan dengan segera,” kata kenyataan itu hari ini.
KKM berkata, orang ramai bagaimanapun dinasihati supaya tidak menularkan berita yang tidak diketahui kesahihannya.
“Sebaliknya menasihati pesakit atau waris untuk mendapatkan nasihat perubatan terlebih dahulu jika berkaitan penyakit atau lain-lain masalah kesihatan,” kata KKM.
Terdahulu, sekeping gambar didakwa memaparkan seorang kanak-kanak Malaysia mengalami penyakit cacar monyet tular di media sosial sekali gus menimbulkan kebimbangan orang ramai. – KOSMO! ONLINE


Kertas siasatan video pergaduhan pelajar sekolah dibuka
Oleh IVAN AMIRUL

24 Mei 2022, 9:36 pm
SANDAKAN – Polis daerah ini membuka satu kertas siasatan berhubung video pergaduhan sekumpulan remaja berpakaian seragam sekolah yang tular di laman sosial Facebook hari ini.
Ketua Polis Daerah Sandakan, Asisten Komisioner Abdul Fuad Abdul Malek berkata, pihaknya mula mengetahui mengenai video pergaduhan terbabit kira-kira pukul 2 petang hari ini selepas ia menjadi tular.
“Video berkenaan menunjukkan pergaduhan melibatkan sekumpulan pelajar sekolah.
“Siasatan awal pihaknya mendapati pergaduhan berkenaan berlaku di Jalan Elopura, bandar Sandakan.
“Punca sebenar pergaduhan masih dalam siasatan dan kita sedang mengenal pasti semua pelajar sekolah yang terlibat,” katanya dalam kenyataan media hari ini.
Mengulas lanjut, Abd Fuad memaklumkan polis Sandakan sudah membuka satu kertas siasatan di bawah Seksyen 147 Kanun Keseksaan. – KOSMO! ONLINE.


Malaysia bertegas pindaan IHR perlu hormat kedaulatan negara
Oleh AMREE AHMAD

24 Mei 2022, 9:29 pm
PUTRAJAYA – Kerajaan Malaysia menegaskan pendiriannya agar sebarang pindaan ke atas Peraturan Kesihatan Antarabangsa (IHR) wajar menghormati kedaulatan sesebuah negara.
Perkara tersebut disuarakan oleh Menteri Kesihatan, Khairy Jamaluddin Abu Bakar ketika berucap pada sesi Jawatankuasa B, Perhimpunan Kesihatan Sedunia ke-75 di Geneva, Switzerland hari ini.
“Apa-apa pindaan terbaharu kepada IHR perlulah ada perasaan penghormatan kepada prinsip kesaksamaan, kebertanggungjawaban, ketelusan dan kedaulatan negara anggota,” katanya.
Menerusi teks ucapan beliau yang dikeluarkan di sini, Malaysia mendesak agar pindaan itu lebih bersifat jujur dan tuntas terutama isu melibatkan kepentingan maklumat kesihatan awam.
Perhimpunan secara bersemuka julung kali selepas era pandemik Covid-19 itu berlangsung dari Ahad lalu sehingga Sabtu ini dan dianjurkan oleh Pertubuhan Kesihatan Sedunia (WHO).
Program forum yang diasaskan sejak 1948 itu ialah badan pembuat dasar tertinggi dan dihadiri oleh semua menteri kesihatan dari 194 negara di bawah Pertubuhan Bangsa-Bangsa Bersatu (PBB). – KOSMO! ONLINE.


Saintis dakwa makhluk asing tiada dalam Galaksi Bima Sakti
Oleh KOSMO!

24 Mei 2022, 9:00 pm
WASHINGTON – Seorang saintis percaya bahawa makhluk asing berkemungkinan wujud, namun ia tidak berada dalam Galaksi Bima Sakti, lapor akhbar Daily Star semalam.
Profesor Brian Cox berkata, tamadun seperti yang dijalani manusia adalah sesuatu yang amat jarang ditemui iaitu hanya satu dalam setiap galaksi secara purata.
“Ia merupakan satu daripada misteri terhebat sama ada perisik makhluk asing telah menemui jalan ke Bumi.
“Jika anda menyuruh saya meneka, saya akan berkata bahawa terdapat banyak mikrob di serata tempat, dan disebabkan itu kita mencari kehidupan di Marikh.
“Terdapat dua trilion galaksi di alam semesta, saya pasti makhluk asing berada di luar sana,” ujarnya.
Cox mengeluarkan kenyataan itu sebagai maklum balas kepada kenyataan Ahli Kongres Amerika Syarikat, Andre Carson yang menyatakan bahawa objek terbang tidak dikenali (UFO) berpotensi memberi ancaman kepada negara itu. – AGENSI


Wanita tahan sakit cincin tersekat dua jari
Oleh MOHD YUNUS YAKKUB

24 Mei 2022, 9:41 pm
KUALA SELANGOR – Seorang wanita terpaksa menahan kesakitan hampir 15 minit selepas dua cincinnya tersekat di dua jarinya di Hospital Tanjong Karang di sini, hari ini.
Mangsa berusia 45 tahun itu terlebih dahulu sedang menerima rawatan di Hospital Tanjong Karang selepas jari kanannya terkena mercun.
Pengarah Bomba Selangor, Norazam Khamis berkata, seramai lima anggota termasuk pegawai dari Balai Bomba dan Penyelamat Tanjong Karang dikejarkan ke lokasi kejadian sebaik menerima panggilan kecemasan pukul 6.28 petang.
Katanya, berdasarkan maklumat wanita itu telah mengalami kecederaan di jari kanan akibat mercun.
“Terdapat dua cincin emas telah tersekat di jari mangsa sehingga mengakibatkan jari berkenaan membengkak.
“Anggota kemudian bertindak memotong dua cincin itu menggunakan peralatan khas tanpa sebarang kecederaan lain pada mangsa,” katanya dalam kenyataan hari ini.

Jelas beliau, operasi kemudiannya ditamatkan pukul 6.44 petang. -KOSMO! ONLINE


38 PATI seludup masuk guna laluan ladang getah
Oleh NORLIDA AKMAR IDROS

24 Mei 2022, 9:12 pm
BUKIT KAYU HITAM – Cubaan 38 pendatang asing tanpa izin (PATI) warga Myanmar menyusup masuk ke negara ini menerusi sempadan Malaysia-Thailand gagal apabila mereka ditahan di sebuah ladang getah di sini awal pagi ini.
Kesemua warga asing terdiri daripada 13 lelaki dan 25 wanita berusia antara 15 hingga 40 tahun itu ditahan Markas Divisyen Kedua Infantri Malaysia (2 Divisyen) pada pukul 5.45 pagi tadi.
2 Divisyen dalam satu kenyataan di sini hari ini berkata, tangkapan kumpulan PATI tersebut dilakukan di laluan tidak sah dalam kawasan ladang getah sektor Op Benteng Kawasan Tanggungjawab Briged Keenam Infantri Malaysia.
“Sepasukan anggota Serang dan Tangkap (Serkap) yang ditempatkan di kawasan pagar sempadan Malaysia-Thailand mengesan kelibat sekumpulan orang awam sedang berjalan kaki dalam keadaan mencurigakan.
“Anggota bertugas seterusnya bertindak menjejaki mereka dan berjaya menahan seramai 38 orang awam tersebut,” katanya.
Jelasnya, hasil pemeriksaan mendapati kesemua mereka adalah warga Myanmar yang tidak memiliki dokumen perjalanan sah.

“Kita merampas sebanyak 23 telefon bimbit dan wang tunai mata wang Thailand dengan anggaran nilai keseluruhan rampasan RM10,498,” ujarnya.
Tambahnya, kesemua PATI diserahkan kepada Balai Polis Bukit Kayu Hitam untuk tindakan lanjut.
“Pasukan beroperasi sentiasa mengawal sempadan negara dan tidak akan berkompromi dengan sebarang kegiatan jenayah rentas sempadan,” katanya. – KOSMO! ONLINE


Doktor guna gerudi keluarkan bebola dalam punggung lelaki
Oleh KOSMO!

24 Mei 2022, 6:00 pm
LONDON – Seorang lelaki warga emas dikejarkan ke hospital selepas sebuah bebola pembersih permaidani tersekat di dalam lubang duburnya sehingga memaksa doktor menggunakan gerudi elektrik untuk mengeluarkan objek tersebut, lapor akhbar Daily Star semalam.
Lelaki  Britain berusia 51 tahun itu dibawa ke hospital selepas gagal mengeluarkan bebola berdiameter antara 7 hingga 8 sentimeter itu dengan menggunakan pemutar skru dan sudu.
Mangsa dan isterinya memberitahu doktor bahawa dia memasukkan bebola itu dua hari sebelumnya bagi merawat masalah buasir. Doktor bagaimanapun gagal menemui bukti bahawa dia menghidap penyakit itu.
Disebabkan bebola itu lebih lebar berbanding bukaan pelvik lelaki tersebut, proses mengeluarkannya menjadi amat sukar.
Percubaan pertama dan kedua untuk mengeluarkan bebola itu gagal selepas ‘membuka lapisan dinding perut selapis demi selapis’ dan cuba menolak bebola turun ke bawah menerusi rektum.
Doktor akhirnya tidak mempunyai pilihan, selain memotong bebola itu sebelum mengeluarkannya.

Ia dilakukan dengan menggunakan gerudi elektrik bagi memotong bebola itu kepada tiga bahagian.
Pembedahan selama tujuh jam itu akhirnya berjaya dan pesakit berkenaan menyuarakan kekesalan dan tidak akan mengulangi perbuatannya. – Agensi


Tuanku Zara lancar nombor pendaftaran kenderaan UG
Oleh ZULKIFLI MANZOR

24 Mei 2022, 7:28 pm
TANJUNG MALIM – Raja Permaisuri Perak, Tuanku Zara Salim berkenan berangkat mencemar duli meraikan Majlis Sambutan Aidilfitri dan Sambutan Permasyhuran 25 Tahun Universiti Pendidikan Sultan Idris (UPSI) di sini hari ini.
Baginda yang juga Canselor UPSI turut berkenan melancarkan siri nombor pendaftaran kenderaan UPSI iaitu UG yang bermaksud Universiti Guru pada majlis di Dewan Tuanku Canselor, Kampus Sultan Azlan Shah.
Pelancaran nombor pendaftaran kenderaan UG tersebut disaksikan lebih 5,000 tetamu terdiri daripada pelajar, warga universiti, ketua-ketua jabatan, penduduk sekitar Muallim serta pesara dan alumni UPSI.
Sementara itu, Naib Canselor UPSI, Prof. Datuk Dr. Md. Amin Md. Taff dalam sembah ucapan berkata, UPSI menyasarkan untuk muncul sebagai universiti 100 paling cemerlang di dunia dalam bidang pendidikan.
“Tahun ini genaplah 25 tahun penubuhan universiti yang ulung lagi bersejarah ini. Tanggal keramat 1 Mei 1997, Institut Perguruan Sultan Idris (IPSI) dinaik taraf menjadi Universiti Pendidikan Sultan Idris pada 1 Mei 1997.
“Kini UPSI ditunjangi sembilan fakulti dan Institut Pengajian Siswazah (IPS) yang menawarkan lebih 150 program pengajian pra dan pasca siswazah selaras dengan perkembangan dan keperluan pendidikan pengajian tinggi negara,” katanya.

Md. Amin berkata, sejak ditubuhkan banyak kejayaan dicapai UPSI termasuk menubuhkan Pusat Penyelidikan Data Kanak-Kanak Negara (NCDRC), Muzium Pendidikan Nasional, Adventure Leadership & Outdoor Leadership Academy (AURORA), UPSI Adventure Park (UAP), Sekolah Pondok Bitara, Center of Pedagogical Research & Innovation (CPRI), Zaaba Studio dan Pusat Pendidikan Hijau yang menjadi rujukan dalam dan luar negara.
Tambah beliau, UPSI malah diamanahkan oleh Perdana Menteri, Datuk Seri Ismail Sabri Yaakob untuk menubuhkan Pusat Penyelidikan Keluarga Malaysia dan Pusat Pendidikan dan Penyelidikan Automotif Negara (CAART)
Sehubungan itu, katanya, UPSI akan bersama Proton – Geely, DRB Hicom dan industri setempat yang diharapkan dapat membantu industri automotif negara di samping memacu kemajuan ekonomi di daerah Muallim.
Sementara itu, Menteri Besar Perak, Datuk Seri Saarani Mohamad dalam ucapannya berkata, pendidik lepasan UPSI melakar pelbagai kejayaan sepanjang 25 tahun untuk membina legasi dan kemasyhuran sehingga di peringkat antarabangsa.
“Saya ingin melihat hubungan kerjasama UPSI dengan kerajaan Perak sentiasa diperkukuh dalam memartabatkan bidang pendidikan anak-anak Perak termasuk anak Orang Asli menerusi pakar-pakar UPSI dengan kerjasama Northern Corridor Economic Region (NCER),” katanya. – KOSMO! ONLINE


Akui mampu berpuisi, sedikit lawak, lelaki cari ‘puteri’
Oleh KOSMO!

24 Mei 2022, 6:39 pm
PETALING JAYA – Meletakkan beberapa ciri antaranya mampu menulis puisi dan sedikit lawak, seorang lelaki telah ‘diiklankan’ oleh kawan baiknya sendiri untuk mendapatkan teman hidup.
Melalui satu perkongsian di Twitter milik @skz_ked memberitahu, lelaki tersebut merupakan kawan baiknya dan berharap ada wanita yang sudi menjadi teman hidup menjelang akhir tahun ini.
“Kawan baik saya ini sedang mencari sesiapa yang sudi kalau boleh menjelang akhir tahun ini.
“Kalau tidak menjelang tahun hadapan juga tidak apa, sesiapa yang berminat boleh hubungi untuk maklumat lanjut,” ciapnya.
Dalam pada itu, beberapa ciri lelaki tersebut yang disertakan dalam ‘iklan’ itu sudah cukup membuatkan orang ramai geli hati.
Antara ciri yang disertakan bersama lelaki yang bernama Radhi berusia 25 tahun itu adalah bakal teman hidupnya akan digelar ‘puteri’.

Antara lain adalah; boleh sedikit memasak, bukan seorang pemarah, rajin mengemas, tidak suka keluar rumah dan boleh menulis puisi.
Orang ramai yang turut melihat iklan tersebut ada yang mengeji dan ada juga yang mendoakan agar lelaki tersebut dipermudahkan jodoh.
“Sebenarnya perempuan susah dapat kalau lelaki ada kawan baik perempuan macam awak, ” ujar @mustqim.
“Semoga dipertemukan jodoh, macam pelik pula dunia sekarang, umur muda lagi tapi dah sibuk iklan diri, ” kata @epulrani. – KOSMO! ONLINE.


Orang ramai berang punca penganjur batal majlis bersama bekas aktres filem dewasa
Oleh KOSMO!

24 Mei 2022, 6:30 pm
JAKARTA – Satu majlis bertemu peminat bekas pelakon filem dewasa yang popular di Indonesia dan dijadual berlangsung di Jakarta pada Jun ini terpaksa dibatalkan selepas menerima banyak aduan serta kecaman orang ramai, lapor portal berita Coconuts.
Pelakon wanita tersebut dijadualkan tiba di Jakarta untuk menghadiri majlis makan malam gala di Hotel Four Seasons pada 5 Jun ini.
Ketua bahagian Penyeliaan dan Kawalan di Agensi Pelancongan dan Ekonomi Kreatif Jakarta, Iffan berkata, pihak penganjur majlis tidak pernah menghantar permit untuk mengadakan acara tersebut.
Majlis makan malam itu dianjurkan syarikat Repezen Nada Entertainment, yang dimiliki oleh pesohor media sosial dan deejay, Evelin Nada Anjani.
Menurut Pengurus Eksekutif syarikat itu, Michael Prawira, respons negatif yang diterima daripada orang ramai memaksa pihak penaja lokasi majlis untuk membatalkan acaranya.
“Pihak hotel tidak bersetuju (dengan rancangan majlis makan malam) disebabkan respons kurang menyenangkan yang diterima daripada pelbagai pihak.

“Selepas membuat penilaian, kami mendapati bahawa ini bukanlah masa yang sesuai untuk menganjurkan acara seumpama itu,” kata Michael.
Seperti yang dipromosikan dalam posternya,  acara itu dijadualkan berlangsung di Hotel Four Seasons pada 5 Jun ini  dengan kapasiti tetamu hanya 50 orang.
Harga tiket adalah AS$1,020 (RM4,474) tidak termasuk cukai. Ia  membolehkan tetamu makan malam bersama selama dua jam, bersembang dan merakam swafoto dengan aktres tersebut di samping mendapatkan tandatangan dan memorabilia.
Dalam pada itu, Gabenor Jakarta, Anies Baswedan telah digesa agar tidak meluluskan permit penganjuran acara itu kerana ia dilihat akan mencemarkan karier politiknya.
Anies digembar-gemburkan akan menjadi calon bagi pilihan raya Presiden Indonesia pada 2024. – Agensi


Berang motosikal dijual untuk biaya nikah, pengantin lelaki enggan berkahwin
Oleh KOSMO!

24 Mei 2022, 7:05 pm
JAKARTA – Seorang pengantin perempuan di Palembang, Sumatera Selatan terpaksa bersanding sendirian di pentas pelamin selepas pengantin lelaki enggan hadir ke majlis disebabkan marah kepada wanita itu, lapor laman berita Detik hari ini.
Menurut laporan, pengantin perempuan dikenali sebagai DH itu tetap meneruskan majlis persandingan meskipun tanpa kehadiran pengantin lelaki.
Ibunya, Rapita berkata, acara itu tetap diteruskan bagi menghormati kira-kira 200 tetamu yang telah hadir.
Tambahnya, calon menantunya berasa marah kerana motosikal miliknya telah dijual oleh ibu bapanya bagi mendapatkan wang untuk membiayai pernikahan itu.
Bahkan seminggu sebelum acara pernikahan dijadual berlangsung, lelaki itu ada menghubungi DH menerusi aplikasi WhatsApp dan menyuarakan rasa marahnya.
Dia juga menyalahkan DH kerana motosikal miliknya telah dijual oleh ibu bapanya sendiri untuk membiayai pernikahan mereka selain meminta wanita itu mengembalikan wang tersebut. – Agensi


Malaysian Tigers rakam kemenangan kedua Piala Asia
Oleh MUHAMMAD ZUHAILY BADLISHAH

24 Mei 2022, 7:55 pm
PETALING JAYA – Skuad hoki lelaki negara berjaya melepasi halangan Korea Selatan dengan kemenangan 5-4 pada aksi kedua Kumpulan B saingan Piala Asia 2022 di Stadium GBK, Jakarta, Indonesia hari ini.
Kemenangan tipis itu sudah cukup buat Malaysian Tigers untuk mengesahkan slot awal ke peringkat seterusnya, Super 4 sebagai empat pasukan terbaik meskipun aksi Kumpulan B masih berbaki satu perlawanan lagi.
Dalam aksi itu, skuad negara memulakan perlawanan dengan cemerlang apabila mendahului dua gol menerusi jaringan padang Norsyafiq Sumantri dan pukulan sudut penalti Muhammad Razie Abd. Rahim pada minit ke-11 serta 17.
Korea Selatan bagaimanapun bangkit merapatkan defisit dengan satu gol melalui Yang Ji-hyun selepas menyudahkan pukulan sudut penalti pada minit ke-25.
Ia langsung tidak menjejaskan rentak anak-anak buah Arul Selvaraj yang terus menjarakkan kedudukan dengan tambahan dua lagi gol menerusi Norsyafiq dua minit kemudian dan Mohamad Ashran Hamsani pada minit ke-32.
Jang Jong-hyun dan Kim Sung-hyun kembali menghidupkan perjuangan Korea Selatan dengan dua gol dalam tempoh enam minit untuk menjadikan kedudukan 4-3 pada minit ke-34 serta 40.

Razie kemudiannya membuktikan kehebatannya sebagai pakar flick dengan gol kedua peribadi untuk menjadikan kedudukan 5-3 buat skuad negara pada minit ke-52.
Biarpun Korea Selatan bangkit dengan gol keempat, sekali lagi menerusi Ji-hyun pada minit ke-56, namun ia sudah terlewat untuk menghalang kemenangan 5-4 skuad negara dalam perlawanan itu.
Malaysian Tigers yang turut menewaskan Oman 7-0 semalam, akan melengkapkan aksi Kumpulan B menentang Bangladesh pada Khamis ini. – KOSMO! ONLINE


Polis cedera dirempuh motosikal cuba lolos sekatan
Oleh ROHANA MOHD. NAWI

24 Mei 2022, 7:57 pm
KOTA BHARU – Seorang anggota polis trafik berpangkat koperal cedera selepas dirempuh sebuah motosikal semasa membuat pemeriksaan ‘snap check’ di atas Jambatan Sultan Yahya Petra di sini petang semalam.
Kejadian berlaku kira-kira pukul 6.30 petang semasa penunggang motosikal jenis Yamaha 150ZR berusia 22 tahun itu cuba untuk melarikan diri daripada pemeriksaan yang dijalankan mangsa bersama enam lagi anggota trafik.
Ketua Jabatan Siasatan dan Penguatkuasaan Trafik Kelantan, Superintendan Shuhaimi Jusoh berkata, kejadian berlaku ketika anggota terbabit menahan penunggang motosikal itu namun, suspek cuba melarikan diri dengan melalui celah-celah anggota polis yang sedang bertugas.
Menurutnya, suspek yang bekerja sebagai nelayan telah merempuh anggota polis sebelum mereka berdua terjatuh ke atas jalan.
“Pemeriksaan mendapati, anggota polis berusia 36 tahun itu luka pada bahagian tangan dan lutut kanan akibat rempuhan itu sebelum dibawa ke Hospital Raja Perempuan Zainab II di sini untuk rawatan lanjut.
“Penunggang motosikal itu juga mengalami luka pada bahagian kaki kiri, bibir dan dahi akibat terjatuh. Suspek juga dibawa ke hospital sama untuk rawatan lanjut,” katanya dalam satu kenyataan hari ini. – KOSMO! ONLINE.


Lelaki pakai kostum anjing mahu hidup sebagai haiwan
Oleh KOSMO!

24 Mei 2022, 8:00 pm
TOKYO – Seorang lelaki di  Jepun membuat keputusan untuk menjalani kehidupan sebagai seekor anjing dengan memakai kostum haiwan itu yang kelihatan amat realistik, lapor laman berita  Oddity Central semalam.
Pengguna Twitter yang hanya dikenali sebagai Toco itu menempah kostum anjing profesional daripada  sebuah syarikat pakar dalam kesan-kesan dan model khas, Zeppet.
Kostum berharga kira-kira AS$15,000 (RM65,875) itu kelihatan amat realistik dan menakjubkan sehinggakan Taco kelihatan seperti anjing Collie sebenar.
Ia dilaporkan dibuat dengan jahitan tangan menggunakan bulu sintetik dan memberi perhatian kepada perincian sebenar anjing baka Collie. Kostum itu  mengambil masa selama 40 hari untuk disiapkan.
“Kami menggunakan beberapa imej anjing Collie dari sudut berbeza, meningkatkan kegebuan bulu bagi menyembunyikan pelapik kostum sebaik mungkin dan menjadikan bahagian mulut boleh terbuka dan tertutup dengan sendiri.
“Setakat ini, pelanggan utama syarikat kami adalah syarikat-syarikat pengiklanan dan filem. Pelanggan individu hanya merangkumi sekitar 10 peratus daripada jumlah keseluruhan tempahan,” kata seorang jurucakap Zeppet.

Kira-kira sebulan lalu, Toco menerusi saluran YouTube miliknya mengumumkan bahawa dia ingin berkongsi kehidupannya sebagai seekor anjing dengan seluruh dunia.
Dia bagaimanapun tidak dapat memberi jawapan ketika ditanya sebab ingin menjadi seekor anjing. – Agensi


Najib gesa penduduk guna pengangkutan awam
Oleh KOSMO!

24 Mei 2022, 6:43 pm
PETALING JAYA – Bekas Perdana Menteri, Datuk Seri Najib Tun Razak menggesa penduduk khususnya di Lembah Klang untuk menggunakan perkhidmatan awam bagi mengelakkan kesesakan jalan raya.
Jelasnya, melihat kesesakan trafik Lembah Klang semakin teruk setelah ekonomi dibuka semula, rakyat perlu pertimbangkan untuk mencuba perkhidmatan awam.
“Jika nak ke mana-mana, pertimbangkan untuk menaiki Grab, teksi, bas atau memandu ke stesen terdekat untuk teruskan perjalanan masing-masing dengan pengangkutan awam.
“Di Kuala Lumpur juga, DBKL sediakan bas GoKL percuma untuk penduduk sekitar ibu kota ini, ” jelas Najib di Facebook rasminya sebentar tadi.
Tambahnya, beberapa projek pengangkutan awam yang sepatutnya boleh digunakan telah tertangguh akibat Pakatan Harapan (PH) memerintah negara selepas 2018.
“Ya, projek LRT3 sudah tertangguh (sepatutnya siap pada tahun 2020 tapi ditangguh PH hingga ke 2024). Kita kerugian empat tahun hanya kerana dendam politik dan kalau boleh tidak mahu sambung legasi untuk rakyat ini.

“Manakala projek MRT2 pula akan hanya beroperasi tak lama lagi setelah tertangguh setahun lebih, tapi kita masih banyak lagi pilihan antaranya KTM Komuter, Rapid Bas, LRT1, LRT2 dan MRT1.
“Apapun, saya juga mohon majikan untuk melaksanakan waktu kerja anjal selain meneruskan program work from home bagi mengurangkan pergerakan di jalanraya, ” jelasnya. – KOSMO! ONLINE.


KPDNHEP rampas 19,401 liter diesel di bengkel besi
Oleh NORLIDA AKMAR IDROS

24 Mei 2022, 7:31 pm
GURUN – Kementerian Perdagangan Dalam Negeri dan Hal Ehwal Pengguna (KPDNHEP) negeri merampas sebanyak 19,401 liter minyak diesel dalam serbuan di sebuah bengkel besi di sini pada kelmarin.
Serbuan ke atas premis yang disyaki melakukan penyelewengan diesel dan petrol itu dilakukan pada pukul 5.25 petang oleh sepasukan pegawai penguat kuasa KPDNHEP Alor Setar.
Pengarahnya, Affendi Rajini Kanth berkata, pihaknya sebelum itu melakukan risikan selama empat minggu berhubung kegiatan itu di kawasan Gurun.
“Semasa serbuan, kita mendapati premis itu sedang beroperasi dan terdapat seorang lelaki dalam proses memindahkan diesel dari tangki tambahan di atas lori ke dalam tangki fiber di premis.
“Hasil pemeriksaan mendapati sejumlah 19,401 liter diesel berada di dalam tangki fiber tersebut,” katanya di sini hari ini.
Kata beliau, berdasarkan keterangan awal, premis tersebut tidak mempunyai kebenaran dan sebarang lesen yang sah untuk menyimpan barang kawalan di lokasi berkenaan.

“Pegawai penguat kuasa KPDNHEP kemudian bertindak menyita sebuah lori, tangki tambahan yang berada di dalam lori, pam elektrik dan 19,401 liter diesel dengan nilai rampasan RM71,700,” ujarnya.
Tambahnya, kes disiasat di bawah Seksyen 21 Akta Kawalan Bekalan 1961 kerana memiliki barang kawalan dengan tujuan untuk melakukan kesalahan yang dibaca bersama Peraturan 3(1) Peraturan-Peraturan Kawalan Bekalan 1974 kerana menjalankan urus niaga barang kawalan tanpa lesen.
“Siasatan juga dilakukan di bawah Seksyen 20(1) akta sama kerana menyimpan barang kawalan di tempat yang tidak mendapat kebenaran pengawal,” katanya. – KOSMO! ONLINE


Mayat lelaki OKU hilang 12 hari ditemui dalam belukar
Oleh MOHD AZLI ADLAN

24 Mei 2022, 5:50 pm
HULU TERENGGANU – Mayat reput dipercayai seorang lelaki orang kelainan upaya (OKU) yang dilaporkan hilang pada 13 Mei lalu ditemui di kawasan belukar berhampiran Kampung Tanjung Aur di sini hari ini.
Mayat Abdul Hadi Ismail, 37, ditemui dalam keadaan tertiarap di lokasi tersebut oleh seorang pencari buluh lemang pada pukul 9.30 pagi.
Ketua Polis Daerah Hulu Terengganu, Deputi Superintendan Mohd. Adli Mat Daud berkata, mayat lelaki kudung kaki tangan tersebut yang dilaporkan hilang 12 hari lalu tersebut sudah berada dalam keadaan reput.
“Mayat lelaki tersebut dijumpai lengkap berpakaian dengan tangan kiri mangsa disyaki telah dimakan binatang liar dengan tulang tangan itu ditemui kira-kira 3.05 meter dari lokasi penemuan.
“Motosikal jenis Honda Dash berserta kunci, selipar dan tongkat dipercayai miliknya berada tidak jauh dari lokasi mayat dijumpai,” katanya di sini hari ini.
Lokasi penemuan mayat Abdul Hadi yang juga pengusaha kek jauh dari jalan besar dan kira-kira 15 meter dari tebing Sungai Terengganu.

Mohd. Adli berkata, mayat Abdul Hadi telah dibawa ke Unit Forensik Hospital Sultanah Nur Zahirah, Kuala Terengganu untuk dibedah siasat. – KOSMO! ONLINE.


Askar Russia mengaku bunuh penduduk awam dipenjara seumur hidup
Oleh KOSMO!

24 Mei 2022, 5:00 pm
KIEV – Seorang askar Rusia dijatuhi hukuman penjara seumur hidup selepas dia mengaku membunuh seorang penduduk awam Ukraine berusia 62 tahun dalam perbicaraan jenayah perang pertama berhubung konflik tersebut, lapor laman berita Sky News semalam.
Sarjan  Vadim Shishimarin menembak lelaki itu melalui tingkap sebuah kereta yang terbuka di Kampung Chupakhivka, sekitar 137 kilometer dari Kharkiv.
Dia yang merupakan komander kereta kebal berusia 21 tahun, mengaku bersalah di sebuah mahkamah daerah Kiev kerana melepaskan beberapa das tembakan ke arah lelaki itu pada 28 Februari lalu, empat hari selepas pencerobohan Moscow.
Shishimarin tidak menunjukkan sebarang emosi ketika hukuman dibacakan semalam.
Pendakwa raya Ukraine menyatakan bahawa dia bersama empat askar Russia lain telah melepaskan tembakan dan mencuri sebuah kereta untuk melarikan diri selepas unit kereta kebal mereka menjadi sasaran tembakan tentera Ukraine.
Apabila  tiba di Chupakhivka, sekitar 321 kilometer ke timur Kiev, mereka melihat seorang lelaki mengayuh basikal sambil  bercakap menggunakan telefon bimbitnya.

Shishimarin diarah membunuh orang awam itu oleh seorang askar lain untuk menghalang mangsa daripada memberi amaran tentang kehadiran tentera Russia di kampung tersebut.
Dia membunuh lelaki itu dengan melepaskan tembakan yang mengenai kepala mangsa melalui tingkap kereta.
Shishimarin didakwa di bawah seksyen kod jenayah Ukraine  mengenai undang-undang perang. – Agensi


100 anggota Serve jadi skuad perintis sukarelawan Bomba
Oleh ABDUL RAZAK IDRIS

24 Mei 2022, 5:09 pm
SHAH ALAM – Seramai 100 Sukarelawan Selangor (Serve) akan menjadi skuad perintis sukarelawan bomba bagi membantu kerja-kerja menyelamat dan memadamkan kebakaran.
Pengerusi Jawatankuasa Tetap Pembangunan Generasi Belia dan Sukan serta Insan negeri, Mohd. Khairuddin Othman berkata, ini adalah kerjasama kerajaan negeri dan Jabatan Bomba dan Penyelamat Malaysia (JBPM) Selangor dengan skuad sukarelawan itu akan ditempatkan di Unit Bencana Sosial kerajaan negeri.
“Kita mempunyai 3,800 anggota Serve dan 100 daripadanya akan menjadi batch pertama bagi penubuhan sukarelawan bomba ini.
“Mereka akan dilindungi insurans sebagaimana semasa mereka bertugas semasa operasi banjir baru-baru ini,”katanya pada sidang akhbar penubuhan Serve JBPM di Ibu Pejabat JBPM Selangor hari ini.
Turut hadir Pengarah Bomba Selangor, Norazam Khamis.
Sementara itu, Norazam menjelaskan setiap anggota Serve perlu lulus pemeriksaan kesihatan dan kecergasan sebelum menjalani latihan dan menyertai operasi pihaknya. – KOSMO! ONLINE.


Pengurus litar go-kart catat rekod MBOR
Oleh NUR AMALINA AZMAN

24 Mei 2022, 5:47 pm
LANGKAWI – Seorang pengurus jualan dan litar go-kart mencatatkan rekod baharu dalam Malaysia Book of Records (MBOR) selepas berjaya memandu go-kart sejauh 1,110.35 kilometer (km) dalam tempoh 24 jam disini hari ini.
Praveent Chelvam, 31, menempa nama sebagai pemandu go-kart dengan jarak paling jauh dalam masa 24 jam.
Menurut Praveent, cabaran terbesar yang dihadapinya adalah terpaksa memandu di litar sama dalam tempoh yang lama.
“Secara jujurnya saya menggunakan lebih banyak kekuatan mental berbanding fizikal apabila perlu memandu go-kart selama 24 jam di dalam litar yang sama.
“Saya perlu menggunakan kekuatan mental saya dan beritahu pada diri sendiri untuk meneruskan pemanduan sehingga tamat,” katanya pada sidang akhbar selepas menamatkan pemanduan di litar go-kart Morac Adventure Park di sini hari ini. – KOSMO! ONLINE


Shuk Sahar terbang ke Sandakan, lepas rindu jumpa anak-anak
Oleh MOHAMMAD SHAHEMY AZMI

24 Mei 2022, 5:49 pm
PETALING JAYA – Selepas lebih sebulan tidak bertemu sejak Ramadan lalu, pelawak dan pengacara terkenal Shuk Sahar akhirnya nekad terbang ke Sandakan, Sabah untuk bertemu dengan dua orang anaknya.
Shuk atau nama lengkapnya Mohammad Shukri Mohamed Sahar, 36, berkata, dia amat merindui dua orang anaknya, Nur Qurratu Ain, 5, dan Nur Assyifatu Aimi, 2, lebih-lebih lagi tidak dapat meraikan Syawal lalu bersama-sama.
“Sejak awal puasa lagi anak saya telah pulang ke Sabah (kampung isterinya) untuk beraya di sana. Lebih sebulan juga saya tidak berjumpa dengan mereka. Saya sangat rindukan mereka berdua.
“Jadi pagi ini (semalam), saya bangun dan tanpa perancangan terus gerak ke Lapangan Terbang Antarabangsa Kuala Lumpur 2 (KLIA 2), beli tiket ke Sandakan dan beri kejutan untuk Ain dan Aimi,” katanya dalam sebuah video yang dimuat naik dalam Instagram.
Sejurus tiba di Lapangan Terbang Sandakan, Ain dan Aimi dilihat berlari-lari ke arah Shuk dan saling berpelukan melepaskan kerinduan dengan bapa mereka.
Rakaman video gelagat kedua-dua kanak-kanak itu turut membuatkan netizen sebak dan terharu mengenangkan nasib mereka.

Rata-rata pengikut bekas pengacara program hiburan I Can See Your Voice itu turut menumpang rasa hiba dan berharap hubungan antara Shuk dan isterinya, Rossalennah Natassyiah Asshafera atau Sera kembali jernih.
“Harap dipermudahkan segala urusan Shuk dan Sera sekeluarga. Kasihan anak-anak. Biasalah syaitan tidak akan duduk diam untuk hancurkan ‘masjid’ yang dibina umat Islam,” kata seorang netizen.
“Saya doakan yang terbaik buat kalian. Semoga Allah SWT merahmati Shuk dan isteri,” komen seorang lagi pengguna Instagram.
“Saya puji tindakan awak. Sebagai ayah yang tidak mahu patahkan hati anak-anak. Tidak ada ego. Anak-anak tidak bersalah. Teruskan berbuat baik pada anak-anak walau apa pun yang terjadi,” pinta seorang lagi pengikutnya.
Pada masa sama, Shuk juga tidak terlepas menerima komen-komen berunsur kritikan dan kecaman daripada netizen atas kecurangan yang dilakukan terhadap isteri sehingga rumah tangga mereka berantakan.
“Kau bukannya tak baik Shuk. Kau sayang anak, cuma kau tersilap langkah. Kau jerat diri sendiri dengan masuk jerat perempuan bernama Fara,” komen seorang pengikutnya.
“Kenapa sebelum buat hal tak fikir anak-anak? Sekarang diri sendiri yang rugi,” kata seorang netizen.
“Ayah tak berguna,” kecam seorang netizen ringkas.
Terdahulu, Shuk beberapa kali ditangkap berkelakuan curang dengan isterinya namun atas dasar sayang dan masa depan anak-anak, isterinya itu memaafkan segala khilaf yang pernah dilakukannya.
Malah, Sera menerusi InstaStorynya sekitar Oktober tahun lalu mengatakan dia tidak kisah andai masyarakat menganggap dirinya meroyan berkenaan krisis rumah tangganya dan bersyukur diberi kekuatan dan bukti yang makin jelas daripada Allah SWT berdepan perkara tersebut.
Sera meluahkan kekecewaan tersebut menerusi media sosial apabila hidupnya masih dibelenggu masalah kecurangan suaminya yang masih belum berpenghujung. Pasangan itu mendirikan rumah tangga pada 2015. – KOSMO! ONLINE


Jambatan sesak 4 jam, 20 kek konvo rosak
Oleh KOSMO!

24 Mei 2022, 4:56 pm
PETALING JAYA – Setiap peniaga atau usahawan pasti melalui pelbagai detik sukar bagi menggapai kejayaan dalam sesebuah perusahaan.
Seperti yang dikongsikan di Facebook Afif Fahimi, seorang peniaga kek dipercayai adiknya reda menerima dugaan apabila 20 biji kek jualannya telah rosak akibat terkandas di dalam kesesakan selama hampir empat jam.
Difahamkan, jualan tersebut yang dibuat untuk konvokesyen di Universiti Sains Malaysia (USM), Pulau Pinang telah cair kesemuanya dan tidak dapat dijual.
“Dugaan adik perempuan saya hari ini, terkandas empat jam kerana trafik sesak di Jambatan Pulau Pinang. 20 biji kek jualan untuk konvokesyen USM habis rosak.
“Tetapi dia kental walaupun nampak je mata dia merah nangis dalam kereta tadi. Air mata tu bukan putus asa, tapi itu lah air mata kekuatan cabaran berniaga,” katanya dalam satu hantaran hari ini.
Tambahnya, sebagai abang, perkara tersebut turut menyentuh hatinya apabila melihat hasil seni dan kerja keras ahli keluarganya itu tidak menjadi seperti yang direncanakan.

“Kesian juga apabila lihat usaha adik perempuan saya macam itu, tetapi saya percaya bahawa setiap kejayaan yang diraih dalam perniagaan bukanlah satu perkara mudah,” ujarnya.
Susulan daripda itu, rata-rata orang ramai mendoakan agar urusan wanita berkenaan dipermudahkan dan semoga bertambah maju pada masa hadapan.
“Bertabahlah adik, dugaan buatmu. InsyaAllah ada hikmah di atas apa yang berlaku. Kuat kan semangat dan semoga Allah mempermudahkan segala urusan selepas ini,” kata Ar-Rozzy Esmael.
“Saya percaya semua ini akan menguatkan diri kita lagi. Semoga yang baik-baik sahaja untuk anda semua,” seloroh Nazar Yamat.
“Allahu. Semoga perniagaan bertambah maju dan ada rezeki yang lebih baik selepas ini,” ujar Sheada.


Isu harga dan bekalan ayam: KPDNHEP sedia kerjasama
Oleh SITI A'ISYAH SUKAIMI

24 Mei 2022, 5:35 pm
PUTRAJAYA – Kementerian Perdagangan Dalam Negeri Dan Hal Ehwal Pengguna (KPDNHEP) bersedia bekerjasama dengan mana-mana kementerian dan agensi berkaitan berhubung isu harga dan bekalan ayam di negara ini.
Menterinya, Datuk Seri Alexander Nanta Linggi berkata, hal ini untuk bersama-sama mencari dan melaksanakan tindakan penyelesaian bagi mereSemoga alisasikan saranan yang telah dikemukakan oleh Perdana Menteri, Datuk Seri Ismail Sabri Yaakob.
“KPDNHEP menyambut baik saranan dan solusi yang telah dikemukakan oleh Perdana Menteri dalam menangani isu bekalan dan harga ayam.
“Ini termasuklah mengguna pakai undang-undang yang tertakluk di bawah bidang kuasa kementerian ini bagi memastikan kebajikan pengguna dan peniaga dijaga,” katanya dalam satu kenyataan hari ini.
Dalam pada itu, beliau menegaskan, kenyataan sah wujud kartel seperti dilaporkan oleh sebuah media semalam adalah tidak tepat sama sekali kerana kes masih disiasat dan belum dapat dibuktikan lagi.
Katanya, pihak Suruhanjaya Persaingan Malaysia (MyCC) telah memulakan penyiasatan terhadap kesemua pemain industri ayam di seluruh Malaysia dari peringkat huluan hingga hiliran. – KOSMO! ONLINE.


RM1.3 juta bantu bola sepak PDRM – Ahmad Zahid
Oleh NUZULSHAM SHAMSUDDIN

24 Mei 2022, 5:16 pm
KUALA LUMPUR – Datuk Seri Ahmad Zahid Hamidi memberitahu Mahkamah Tinggi di sini hari ini bahawa beliau telah mendahulukan RM1.3 juta dana Yayasan Akalbudi kepada Persatuan Bola Sepak Polis Diraja Malaysia (PDRM) pada tahun 2015, kerana persatuan amat memerlukan bantuan kewangan dan pemain serta kakitangan sudah empat bulan tidak dibayar gaji.
Katanya bantuan kewangan itu adalah kerana beliau merasakan kebajikan pemain dan kakitangan akan terjejas teruk sekiranya mereka yang kebanyakannya sudah berkeluarga tidak dibayar gaji malah pendahuluan yang diberikan itu seiring dengan objektif yayasan.
“Perkara ini juga diketahui pemegang amanah yang lain dan saya menegaskan mereka tidak pernah membantah pendahuluan (advance) ini kerana ia sejajar dengan objektif yayasan. Selain itu, saya juga menyatakan berdasarkan keterangan menantu saya, Majlis Sukan Negara (MSN) sudah membayar semula pendahuluan yang saya berikan sebanyak RM1 juta kepada firma guaman Tetuan Lewis & Co pada 14 Julai 2017,” katanya.
Terdahulu, Ahmad Zahid berkata, beliau sebelum ini tidak pernah memberi apa-apa sumbangan kepada Persatuan Bola Sepak PDRM, bagaimanapun, sebagai Menteri Dalam Negeri ketika itu, PDRM berada di bawah kendaliannya.
Katanya, beliau dimaklumkan bahawa pemain persatuan itu adalah pemain sepenuh masa yang bergantung sepenuhnya kepada gaji yang diberikan sebagai pemain bola sepak dan kebanyakan pemain serta kakitangan sudah berkeluarga.
Jelas Ahmad Zahid, gaji pemain dan kakitangan secara purata adalah dalam anggaran RM500,000 sehingga RM600,000 sebulan di mana ketika persatuan mempunyai masalah kewangan, bayaran gaji yang tertunggak adalah dalam anggaran sebanyak RM1.3 juta iaitu tunggakan selama empat bulan.

Sementara itu, dalam keterangannya hari ini, Ahmad Zahid turut menafikan beliau pecah amanah dana Yayasan Akalbudi sebanyak RM10 juta dengan memberikan pinjaman kepada Armada Holdings Sdn. Bhd. – KOSMO! ONLINE.


Untung suku pertama UMW naik 26.8 peratus
Oleh KOSMO!

24 Mei 2022, 5:53 pm
PETALING JAYA – Keuntungan selepas cukai dan kepentingan minoriti (PATAMI)  UMW Holdings Berhad (UMW)  meningkat sebanyak 26.8  peratus kepada RM101.2 juta bagi suku pertama berakhir 31 Mac 2022  berbanding RM79.8 juta yang dicatatkan pada suku yang sama berakhir 31 Mac 2021.
Presiden dan Ketua Pegawai Eksekutif Kumpulan, Datuk Ahmad Fuaad Kenali berkata, peningkatan tersebut didorong oleh peningkatan hasil perniagaan sebanyak 23.6 peratus kepada RM3.65 bilion.
Menurut beliau, prestasi yang menggalakkan itu disokong oleh sumbangan yang baik daripada segmen automotif dan jentera dengan permintaan bertambah baik berikutan pemulihan ekonomi di bawah Pelan Pemulihan Nasional.
“Kami berasa yakin dengan keputusan bagi suku pertama 2022  walaupun dalam persekitaran perniagaan yang mencabar.
“Peralihan kepada fasa endemik Covid-19 dijangka  mempergiatkan kembali aktiviti ekonomi di peringkat tempatan dan global, dengan sekatan yang semakin dilonggarkan, serta pembukaan semula sempadan antarabangsa.
“Namun begitu, Kumpulan tetap akan bersiap sedia dengan pelbagai halangan luaran, termasuk ancaman Covid-19 yang berlarutan, gangguan rantaian bekalan yang berterusan dan berpanjangan, serta kesan dan akibat terhadap peningkatan konflik geopolitik.

“Kumpulan akan terus melaksanakan inisiatif strategiknya untuk memberikan tumpuan dalam memacu kecekapan operasi dan menjalankan aktiviti pengoptimuman kos untuk meningkatkan daya tahannya,” katanya dalam kenyataan.
Selain itu, Ahmad Fuaad menjelaskan, segmen Automotif meningkat sebanyak 28.1 peratus kepada RM3.07 bilion  berbanding suku yang sama, disokong oleh bilangan jualan kenderaan yang lebih tinggi yang dipacu oleh pengecualian cukai jualan serta pengenalan model baharu.
Selaras dengan hasil perniagaan dan bahagian keuntungan yang lebih tinggi daripada syarikat berkaitan, keuntungan sebelum cukai dan zakat  bagi segmen tersebut melonjak sebanyak 41.4 peratus kepada RM205.8 juta. -KOSMO! ONLINE


Penuntut UUM meninggal dunia di asrama
Oleh MOHD. RAFIE AZIMI

24 Mei 2022, 5:04 pm
JITRA – Seorang penuntut Universiti Utara Malaysia (UUM) meninggal dunia di asrama pusat pengajian itu di Sintok dekat sini pada Sabtu lalu.
Ketua Polis Daerah Kubang Pasu, Superintendan Rodzi Abu Hassan berkata, penuntut tersebut dikenal pasti sebagai S. Vinosiny, 21 dan siasatan awal mendapati mangsa meninggal dunia akibat sawan.
“Walau bagaimanapun kita masih menunggu laporan bedah siasat bagi mengenal pasti punca kematian sebenar penuntut terbabit dan kes setakat ini diklasifikasikan sebagai mati mengejut (SDR),” katanya di sini hari ini.
Dalam pada itu, UUM menerusi satu kenyataan memaklumkan bahawa mangsa merupakan pelajar semester empat dalam jurusan Sarjana Muda Perakaunan (Sistem Maklumat).
Menurut kenyataan itu, pihak universiti juga masih menunggu laporan penuh bedah siasat dari Hospital Sultanah Bahiyah (HSB) di Alor Setar. – KOSMO! ONLINE


ABS akan diwajibkan bagi motosikal baharu 150cc
Oleh DIYANATUL ATIQAH ZAKARYA

24 Mei 2022, 4:40 pm
MELAKA – Kerajaan akan mewajibkan pemasangan Sistem Brek Antikunci atau Antilock Braking System (ABS) bagi pengeluaran motosikal baharu bersesaran 150cc.
Menteri Pengangkutan, Datuk Seri Dr. Wee Ka Siong berkata, penambahan sistem keselamatan itu bagaimanapun akan dikuatkuasakan selepas kajian terperinci dilakukan Institut Penyelidikan Keselamatan Jalan Raya Malaysia (Miros).
Katanya, kajian itu akan dimulakan pada tahun ini dan dijangka dimuktamadkan dalam tempoh enam bulan sebelum penguatkuasaan ABS dapat dilaksanakan dua tahun selepas tarikh dapatan data.
“Saya dengan sukacitanya mengumumkan satu kerjasama bersama Miros untuk melaksanakan satu kajian terperinci ke arah mewajibkan pemasangan ABS bagi enjin bersesaran 150cc dan ke atas.
“Kajian ini akan melibatkan semua pemegang taruh daripada pembuat motosikal dan wakil pengguna sebelum dimuktamadkan dalam tempoh enam bulan,” katanya pada program Sambutan Ulang tahun ke-19 Miros di Makmal Pelanggaran Miros PC3 di Ayer Molek, di sini, hari ini.
Tambahnya, tempoh masa sama akan turut digunakan untuk meminda peraturan sedia ada bagi mewajibkan pemasangan ABS.

Mengulas lanjut beliau berkata, pemasangan ABS itu merupakan salah satu usaha kerajaan untuk mengurangkan kes kemalangan maut iaitu 60 peratus daripadanya membabitkan penunggang motosikal.-KOSMO! ONLINE


Nilai rampasan Op Pagar Laut RM22,948,860
Oleh SITI A'ISYAH SUKAIMI

24 Mei 2022, 4:44 pm
PUTRAJAYA – Sebanyak 63 kes tangkapan melibatkan pelbagai kesalahan direkodkan sepanjang Op Pagar Laut 1/2002 bermula 19 April hingga 17 Mei dengan nilai rampasan kira-kira RM22,948,860.
Ketua Pengarah Agensi Penguatkuasaan Maritim Malaysia (Maritim Malaysia), Laksamana Maritim Datuk Mohd. Zubil Mat Som berkata, tangkapan itu meliputi kes pendatang asing tanpa izin (PATI), kontraban dan barang kawalan, pencerobohan bot nelayan asing serta lain-lain jenayah maritim.
Hamzah (tengah) beramah mesra bersama para tetamu pada Majlis Sambutan Raya Agensi Penguatkuasaan Maritim Malaysia di Ibu Pejabat Agensi Penguatkuasaan Maritim Malaysia, Putrajaya hari ini. – Foto FAISOL MUSTAFA
“Sebanyak 12 kes tangkapan melibatkan PATI yang membawa kepada penahanan 48 warga asing (21 Indonesia, 10 Vietnam, 9 Kemboja, 4 Myanmar, 3 Filipina dan 1 Thailand) yang cuba masuk dan keluar secara haram melalui perairan.
“Kes pencerobohan perairan oleh bot nelayan asing pula merekodkan penahanan 15 bot nelayan asing serta 160 kru warga Vietnam dengan rampasan dianggarkan bernilai RM22.5 juta,” katanya pada sambutan Hari Raya Aidilfitri Maritim Malaysia di sini hari ini.
Beliau berkata, kes berkaitan aktiviti jenayah kontraban dan penyeludupan barang kawalan merekodkan 13 kes melibatkan empat kes penyeludupan rokok di perairan Semporna, Sabah, dua kes daun ketum seberat 2.18 tan di perairan Perlis dan masing-masing satu kes penyeludupan minyak masak, petrol, dadah, mercun dan tong gas dengan nilai rampasan kes sebanyak RM448,860.- KOSMO! ONLINE


Hubungan jarak jauh, Sakinah tak rancang tambah anak
Oleh HARYATI KARIM

24 Mei 2022, 4:00 pm
PETALING JAYA – Selepas setahun lebih mendirikan rumah tangga dengan lelaki Sweden Michael Hansen, pelakon Sharifah Sakinah mendedahkan dia masih belum ada perancangan untuk menambah cahaya mata.
Tambah Sakinah atau nama sebenarnya, Sharifah Nurul Sakinah Syed Abu Bakar Al-Khaired, 33, mereka menjalani hubungan perkahwinan jarak jauh kerana suaminya bekerja di Sweden.
Justeru, fokusnya adalah untuk membesarkan cahaya mata hasil perkahwinan terdahulu berbanding menambah zuriat.
“Memang saya selalu dapat soalan bila hendak tambah anak? Kalau ada anak nanti pasti comel dan cantik.
“Namun, disebabkan hubungan jarak jauh, saya di Malaysia dan suami di Sweden, sememangnya kami belum ada sebarang perancangan untuk tambah anak.
“Fokus kami adalah membesarkan dan beri yang terbaik kepada anak-anak. Banyak yang perlu dipertimbangkan sebelum membuatkan keputusan menambah cahaya mata,” kata Sakinah yang ditemui pada penggambaran filem Jemputan Ke Neraka baru-baru ini.

Sekitar Jun depan Sakinah akan terbang ke Sweden dan bercuti di sana selama dua bulan.
Februari lalu, Sakinah mengumumkan sudah mendirikan rumah tangga dengan kekasih pilihannya seorang duda dua anak.
Untuk rekod, Sakinah pernah berkahwin dengan juruterbang bernama Aliff Adha pada 2015 namun hubungan mereka terlerai selepas disahkan bercerai pada Mei 2020.
Hasil perkahwinan, Sakinah mempunyai seorang cahaya mata perempuan, Anais Adha yang kini berusia lima tahun. – KOSMO! ONLINE


Mohamed Haniff gagal dapat penghakiman terus
Oleh NUZULSHAM SHAMSUDDIN

24 Mei 2022, 4:11 pm
KUALA LUMPUR – Peguam, Mohamed Haniff Khatri Abdulla gagal untuk mendapatkan penghakiman terus berhubung tuntutan yuran guaman sebanyak RM12.5 juta daripada parti Pribumi Bersatu Malaysia (Bersatu).
Hakim Mahkamah Tinggi, Datuk Akhtar Tahir turut memerintahkan peguam terbabit untuk membayar kos sebanyak RM3,000.
Berikutan itu kes tersebut kemudiannya ditetapkan untuk perbicaraan penuh pada 18 hingga 22 Mac 2024.
Penghakiman terus ialah apabila mahkamah memutuskan kes tertentu melalui hujahan dan afidavit tanpa mendengar keterangan saksi dalam perbicaraan.
Peguam Chetan Jethwani yang mewakili parti itu ketika dihubungi selepas prosiding yang dijalankan secara dalam talian turut memberitahu mahkamah menetapkan 18 Januari 2024 untuk pengurusan kes itu.
Sementara itu, Mohamed Haniff ketika dihubungi media mengesahkan perkara itu dan memaklumkan pihaknya akan memfailkan rayuan berhubung keputusan mahkamah hari ini.- KOSMO! ONLINE


Tular nasi kandar lauk ayam goreng RM27 sepinggan
Oleh MOHD SYALMIZI HAMID

24 Mei 2022, 4:34 pm
GEORGE TOWN – Seorang pengguna berkongsi harga mengenai sepinggan nasi kandar berlaukkan seketul ayam goreng dan telur masin di sebuah restoran nasi kandar di Lapangan Terbang Antarabangsa Pulau Pinang, Bayan Lepas di sini iaitu RM27.
Melalui sekeping gambar yang tular hari ini, ia memaparkan hidangan berkenaan bersama resit yang tertera harga nasi kandar berkenaan bersama minuman sebanyak RM32.65 termasuk cukai jualan dan perkhidmatan (SST).
Harga bagi sepinggan nasi kandar tersebut seperti yang tertera adalah sebanyak RM27.30 sepinggan dan minuman limau suam berharga RM3.50.
Perkongsian itu mendapat pelbagai reaksi netizen, antaranya rata-rata mendakwa ia adalah harga biasa bagi kedai makan di dalam sebuah lapangan terbang.
“Boleh dapat tiga ekor ayam ni. Eh, dua ekor sekarang ni,” kata Erna Nadia.
Sementara itu, Ila Liana berkata: “Ayam limited (terhad) lapangan terbang tu. Turun dari langit. – KOSMO! ONLINE


Ayam, daging di Pulau Pinang cukup – Ketua Menteri
Oleh SAFINA RAMLI

24 Mei 2022, 4:06 pm
GEORGE TOWN – Ketua Menteri, Chow Kon Yeow menjelaskan bekalan ayam dan daging di negeri ini dalam keadaan mencukupi bagi menampung permintaan pengguna.
Kon Yeow berkata, ia berdasarkan laporan yang dikemukakan oleh Jabatan Perkhidmatan Veterinar negeri kepada pihaknya.
“Tetapi dengan isu kekurangan bekalan yang dihadapi pada masa ini, Jabatan Perkhidmatan Veterinar diharapkan dapat memantau hasil dari ladang-ladang di negeri ini.
“Sekiranya bekalan untuk negeri cukup, maka kita galakkan ia dieksport ke negeri berdekatan yang hadapi masalah kekurangan bekalan,” katanya ketika diminta mengulas mengenai kekurangan bekalan ayam dan barangan makanan lain di negeri ini.
Tambah Kon Yeow, pihaknya juga tidak menerima sebarang laporan mengenai kekurangan bekalan makanan yang meruncing. – KOSMO! ONLINE


Jalan lurus lokasi pemandu bas pandu melebihi had laju
Oleh ROSALWANI CHE SOH

24 Mei 2022, 3:49 pm
KOTA BHARU – Seramai 12 orang pemandu bas didapati memandu melebihi had laju di negeri ini sejak Januari sehingga 10 Mei lalu.
Ketua Jabatan Siasatan dan Penguatkuasaan Trafik Kelantan, Superintendan Shuhaimi Jusoh berkata, kesemua pemandu bas yang dikenal pasti itu termasuk bas ekspres dan bas henti-henti telah dikenakan kompaun atas kesalahan yang dilakukan.
Katanya, siasatan mendapati, pemandu bas kebiasaannya kerap memandu melebihi had laju ketika berada di kawasan jalan lurus dan keadaan jalan yang tidak sibuk.
“Daripada 12 kompaun yang dikeluarkan, ia turut melibatkan beberapa pemandu bas ekspres yang telah mengulangi kesalahan yang sama sebanyak tujuh kali berturut-turut.
“Sepanjang tahun lalu, sebanyak 43 kesalahan trafik dikesan melibatkan pemandu bas dengan 33 kesalahan pandu laju manakala selebihnya tiada lesen memandu, lesen memandu tamat tempoh, memotong garisan berkembar dan terlibat dalam kemalangan,” katanya selepas Pelancaran Program Pemandu Berhemah Sani Express di Pejabat Sani Express Sdn. Bhd. di Kampung Tiong Kubang Kacang di sini hari ini.
Mengulas lanjut, Shuhaimi berkata, memandu bas melebihi had laju merupakan satu kesalahan serius memandangkan ia melibatkan bukan sahaja pemandu kenderaan itu malah ia turut mengundang risiko kepada penumpang. – KOSMO! ONLINE


Doraemon ucap terima kasih, bantu bersih rumah
Oleh KOSMO!

24 Mei 2022, 4:52 pm
PETALING JAYA – Pemilik suara latar siri animasi terkenal dari Jepun, Doraemon iaitu Ruhaiyah Ibrahim mengucapkan terima kasih pada pihak yang membantunya.
Difahamkan, kediaman ‘Doraemon’ yang berada di Hulu Selangor itu telah ditimpa musibah akibat banjir lumpur.
Melalui satu perkongsian di media sosial @nooraidilputrawah, Doraemon Malaysia itu mengucapkan terima kasih kepada Jabatan Amal Malaysia yang membantu membersihkan kediamannya.
“Hai saya Doraemon, terima kasih Jabatan Amal (Malaysia), jumpa lagi, ” ujar Ruhaiyah.
Rata-rata orang ramai turut memuji dan merindui suara siri animasi tersebut dan ada yang mendoakan agar Ruhaiyah dipermudahkan segala urusan.
“Rindu suara Doraemon, semoga kakak Ruhaiyah dipermudahkan segala urusan dan didoakan agar sihat sentiasa, ” jelas Zaibidi Yusof.

“Suara yang pernah menghiburkan kita suatu ketika dulu, sangat-sangat popular. Semoga sihat ya kakak.
” Terima kasih juga pada Jabatan Amal Malaysia yang datang membantu termasuk rumah keluarga mertua saya, ” kata Izwan Muhamad.- KOSMO! ONLINE.


Malaysia semakin panas, ‘aircond’ dicadangkan sebagai hantaran kahwin
Oleh HARRITH HISHAM

24 Mei 2022, 3:53 pm
PETALING JAYA – Jika sebelum ini pemberian hadiah unik kepada pasangan yang baru berkahwin menjadi ikutan, kini tular pula saranan untuk menjadikan penghawa dingin sebagai hantaran disebabkan keadaan cuaca semakin panas.
Menerusi perkongsian di laman Twitter milik Ikar, dia berkata, cadangan tersebut adalah bagi mengatasi senario berkenaan dan juga mengurangkan tekanan hidup berumahtangga.
Menurutnya, daripada mengeluarkan bajet yang besar untuk majlis, adalah lebih baik digunakan untuk mendapatkan kelengkapan rumah terutamanya buat pasangan yang menetap di bandar.
“Cuaca di Malaysia semakin panas, kena wajibkan hantaran ‘aircond’ (penghawa dingin) semasa kahwin. Nanti baru kurang tekanan hidup,” ciapnya baru-baru ini.
Susulan daripada itu, hantaran terbabit berjaya meraih pelbagai reaksi dengan 12,800 tanda suka dan 434 komen.
Menjengah ke ruangan komen, rata-rata orang ramai turut bersetuju dengan cadangan berkenaan serta mengakui keadaan cuaca yang semakin panas.

“Saya setuju, walaupun rumah saya dikelilingi pokok hutan, tetapi tetap panas. Pemanasan global betul-betul terasa kerana dulu tidaklah panas seperti sekarang ini,” luah Han.
“Jika tidak mampu beli seorang, boleh juga buat kutipan bersama raka-rakan yang lain. Kira menyumbang kepada kesejahteraan rumahtangga pengantin,” kata Wan.
Bagaimanapun, seorang pengguna dikenali sebagai Haz menasihatkan agar individu yang menggunakan penghawa dingin perlu mempunyai kewangan yang stabil.
“Siapkan duit bayar bil eletrik sebanyak RM200 sebulan. Walaupun pakai ‘aircond’ (penghawa dingin) jimat elektrik, namun apabila ditambah bersama penggunaan alat lain tetap akan menjadi mahal,” ujarnya. – KOSMO! ONLINE


Kerajaan Selangor bekal 10,000 ekor ayam sehari bermula 1 Jun
24 Mei 2022, 4:02 pm
GOMBAK – Kerajaan Selangor akan membekalkan 10,000 ekor ayam sehari menerusi Program Intervensi Ehsan bagi menampung permintaan ayam di pasaran bermula 1 Jun ini.
Pengerusi Jawatankuasa Tetap Infrastruktur, Kemudahan Awam, Pemodenan Pertanian dan Industri Asas Tani Selangor, Ir. Izham Hashim berkata, kerajaan negeri telah bersetuju akan meneruskan program intervensi yang telah dilaksanakan pada Februari lalu sehingga Hari Raya Aidil Adha depan.
Izham melawati beberapa gerai jualan program Hari Inovasi Pertanian Selangor dan Selangor Agro Green 2022 di Pejabat Pertanian Daerah Gombak di sini hari ini.
Menurutnya, inisiatif itu akan dilaksanakan dengan kerjasama antaranya Lembaga Pemasaran Pertanian Persekutuan (FAMA) dan Perbadanan Kemajuan Pertanian Selangor (PKPS), dengan pembukaan sebanyak 67 outlet di seluruh negeri.
“Kita ada 67 outlet di seluruh negeri Selangor dengan pengeluaran sebanyak 4,000 ekor ayam sehari namun kita akan meningkatkan pengeluaran ayam kepada 10,000 ekor ayam mentah sehari, perkara itu masih dalam proses dan di peringkat akhir perbincangan.
“Ia bagi menampung kekurangan bekalan ayam di pasaran sekarang ini, dan inisiatif itu akan bermula 1 Jun ini sehingga Aidil Adha nanti,” katanya pada sidang akhbar selepas merasmikan program Hari Inovasi Pertanian Selangor dan Selangor Agro Green 2022 di Pejabat Pertanian Daerah Gombak di sini hari ini.
Tambah Izham, kerajaan negeri akan menyediakan dana untuk memastikan bekalan ayam itu sentiasa ada dan memastikan harga ayam dijual mengikut harga pasaran.

Sementara itu, Izham berkata, antara perancangan lain yang akan dilaksanakan ialah pengeluar-pengeluar ayam akan membaiki benih-benih makanan ayam dan juga baka ayam.
“Selain itu, Perbadanan Kemajuan Pertanian Selangor (PKPS) akan menjadi integrasi untuk ternak dan bantu isu masalah ayam ini,” ujarnya.
Mengulas lanjut, Izham berkata, masalah kekurangan bekalan ayam adalah disebabkan permintaan tinggi di samping pengeluaran ayam yang terhad telah menyebabkan terjadinya isu bekalan ayam.
“Keluaran ayam di negeri Selangor adalah sebanyak 14 ke 15 juta ekor bagi semusim (dua bulan).
“Namun, berdasarkan per kapita penduduk di negeri ini, kerajaan negeri memerlukan sebanyak 174 juta ekor ayam setahun atau 14.5 juta ekor sebulan untuk penduduk Selangor sahaja, jadi telah menyebabkan kita telah kekurangan bekalan sebanyak 50 peratus daripada hasil keluaran,” ujarnya.-KOSMO! ONLINE


KDN sedang berunding dapatkan pengawal keselamatan
Oleh SITI A'ISYAH SUKAIMI

24 Mei 2022, 3:32 pm
PUTRAJAYA – KDN akan memulakan rundingan dengan negara sumber baharu berhubung cadangan pengambilan tenaga kerja sebagai pengawal keselamatan selain dari Nepal.
Menteri Dalam Negeri, Datuk Seri Hamzah Zainudin berkata, rundingan berhubung perkara tersebut akan dimulakan dalam masa terdekat.
Hamzah beramah mesra bersama para tetamu pada Majlis Sambutan Raya APMM di Ibu Pejabat Agensi Penguatkuasaan Maritim Malaysia di sini, hari ini.- Foto oleh FAISOL MUSTAFA
“Keputusan dasar sudah dipersetujui untuk membuka peluang pekerja asing sektor keselamatan dari negara selain Nepal.
“Bagaimanapun KDN akan memulakan rundingan dengan negara-negara sumber dalam masa terdekat,” katanya ketika ditemui pada sambutan Majlis Sambutan Hari Raya Agensi Penguatkuasaan Maritim Malaysia (APMM) di sini hari ini.
Dalam pada itu, beliau berkata, permohonan bagi mendapatkan tenaga kerja itu boleh dibuat selepas perbincangan diadakan, tetapi kemasukan adalah bergantung kepada keputusan dari negara sumber baharu tersebut. -KOSMO! ONLINE


Enam kontraktor guna dokumen palsu didenda RM50,000 seorang
Oleh MOHD. RAFIE AZIMI

24 Mei 2022, 2:55 pm
ALOR SETAR – Enam kontraktor didenda sebanyak RM50,000 setiap seorang oleh Mahkamah Sesyen di sini hari ini atas pertuduhan menggunakan dokumen palsu bagi mendapatkan tender daripada sebuah syarikat pembersihan, tiga tahun lalu.
Tertuduh ialah Zulhilmi Abdul Jabar, 43; Mohd. Yusrizal Ismail, 43; Muhammad Hairi Md. Ismail, 38; Ranzi Halim, 51; Muhammad Amir Che Azid, 36, dan Badaruddin Mohamad, 40.
Hakim Harmi Thamri Mohamad menjatuhkan hukuman itu selepas kesemua tertuduh mengaku bersalah atas pertuduhan tersebut.
Harmi Thamri turut memerintahkan mereka dipenjara selama enam bulan sekiranya gagal membayar denda berkenaan.
Mereka bagaimanapun membayar denda yang dikenakan.
Mengikut kertas pertuduhan, kesemua tertuduh didakwa mengemukakan penyata akaun palsu enam syarikat berbeza bagi tempoh tiga bulan iaitu Oktober 2018, November 2018 dan Disember 2018 untuk mendapatkan tender daripada Syarikat Environment Idaman (Kedah dan Perlis ) Sdn. Bhd.

Tender tersebut berkaitan penswastaan kutipan sisa pepejal dan pengurusan pembersihan awam di wilayah utara di negeri ini.
Kesemua mereka didakwa melakukan kesalahan itu di Pejabat E-Idaman Sdn. Bhd. di Bandar Baru Stargate di sini di antara 1 Januari hingga 22 Januari 2019. – KOSMO! ONLINE


Konsert di KL rai lima dekad Hetty Koes Endang
Oleh HANISAH SELAMAT

24 Mei 2022, 3:15 pm
PETALING JAYA – Malaysia nyata cukup dekat dengan Hetty Koes Endang, sekali gus bakal menjadi gelanggang sambutan ulang tahun ke-50 penghibur legenda Indonesia itu dalam arena seni menerusi sebuah persembahan mega.
Pengikut setianya pasti teruja untuk bersama penyanyi tersohor itu meraikan detik bersejarah dalam kerjayanya menerusi Konsert Jubli Emas Hetty Koes Endang di Hotel Berjaya Times Square, Kuala Lumpur, 27 Ogos depan.
Dibawakan Mahajaya Empire Sdn. Bhd., penganjuran konsert solo itu juga sebagai melunaskan impian penyanyi yang popular dengan lagu Berdiri Bulu Romaku itu selepas dua tahun tertangguh berikutan fasa pandemik Covid-19.
Menerusi kenyataan media, penganjur memaklumkan majlis istimewa berkonsepkan makan malam berdurasi sekitar dua jam nanti akan menyaksikan Hetty atau mesra dipanggil Bunda mendendangkan 15 seleksi popularnya.
“Pada persembahan itu nanti penonton akan diperdengarkan dengan rangkaian dendangan popular yang terus malar segar hingga menjadi siulan sampai ketika ini.
“Mereka yang mengikuti konsert ulang tahun ini juga bertuah apabila berpeluang menjadi sebahagian saksi segmen indah iaitu ‘tribut’ atau dedikasi buat komposer tempatan yang tersohor, Datuk Ahmad Nawab, serta penyanyi legenda, Broery Marantika.

“Beliau bakal mempersembahkan beberapa seleksi yang memberi 1,001 makna sebagai simbolik penghargaan terhadap kedua-dua figura terkenal dalam industri muzik nusantara,” tulis kenyataan berkenaan.
Terdahulu, anak seni yang memulakan langkah sebagai penyanyi seawal usia 14 tahun itu pernah menyampaikan lagu ciptaan Ahmad Nawab seperti Antaranya, Inginku Sandarkan Harapan dan Pedihnya Rasa.
Menambahkan lagi keterujaan menanti malam yang sarat dalam nuansa segar itu nanti adalah penampilan pengarah muzik yang bertanggungjawab untuk mewarnakan persembahan Hetty, Datuk Ramli MS.
Terdahulu, sepanjang lima dekad melayari kerjaya seni, Hetty atau nama sebenar Hetty Koes Madewy
hingga kini sudah merakamkan ratusan lagu pelbagai genre.
Biar ramai penyanyi muncul bersilih ganti seiring perkembangan semasa, nama legenda yang dianggap bervokal emas selain punya aura pentas tersendiri itu sekali gus tetap berada di papan atas sama ada di Indonesia mahupun negara serantau.
Sementara itu, bagi peminat yang ingin menyaksikan Konsert Jubli Emas Hetty Koes Endang boleh mendapatkan tiket menerusi laman sesawang ilassoticket.com. – KOSMO! ONLINE


Polis Johor terima 5 kes tipu tiket penerbangan ke Korea
Oleh KHAIRUL MOHD. ALI

24 Mei 2022, 3:38 pm
JOHOR BAHRU – Polis Johor menerima lima laporan berhubung penipuan melibatkan penjualan tiket penerbangan ke Korea Selatan yang mensasarkan warganegara berkenaan di negeri ini sejak awal tahun ini.
Ketua Polis Johor, Datuk Kamarul Zaman Mamat berkata, sindiket penipuan itu telah dikesan bergerak aktif sejak pelaksanaan Perintah Kawalan Pergerakan (PKP) lalu dan penipuan itu melibatkan jumlah kerugian bernilai RM59,125.
“Penipuan berkenaan didalangi sepasang lelaki dan wanita, masing-masing seorang warganegara tempatan dan seorang warganegara Korea, dimana mereka mensasarkan rakyat negara berkenaan yang mahu pulang ke negara asal.
“Mangsa bagaimanapun menyedarkan mereka ditipu suspek yang telah membuka akaun bank atas nama agensi pelancongan palsu. Kes ini bukan hanya melibatkan mangsa yang membuat laporan di Johor sahaja, tetapi di beberapa negeri lain seluruh negara termasuklah di Kuala Lumpur dan juga Sabah,” katanya di sini hari ini.
Difahamkan, pasangan yang berusia 20-an dan 30-an itu telah ditahan polis di Sabah beberapa hari lalu dan akan dibawa ke Johor untuk membantu siasatan lanjut mengikut Seksyen 420 Kanun Keseksaan.
Pada 11 Mei lalu, Pengarah Jabatan Siasatan Jenayah Komersial Bukit Aman, Datuk Mohd. Kamarudin Md. Din berkata, pihaknya telah menerima 20 laporan berhubung penipuan berkenaan dengan kerugian bernilai RM233,954.-KOSMO! ONLINE


HCTM sambut Aidilfitri, raikan kakitangan selepas pandemik
Oleh HARRITH HISHAM

24 Mei 2022, 3:45 pm
KUALA LUMPUR – Kampus Kuala Lumpur Universiti Kebangsaan Malaysia (UKM) meraikan seramai 3,000 kakitangan pada Majlis Sambutan Hari Raya Aidilfitri sebagai penghargaan kepada mereka yang telah bertugas ketika pandemik Covid-19.
Majlis secara terbuka yang diadakan buat julung kali itu merupakan anjuran bersama Hospital Canselor Tuanku Muhriz (HCTM), Fakulti Perubatan UKM, Hospital Tunku Ampuan Besar Tuanku Aishah Rohani (HPKK), Institut Biologi Molekul Perubatan UKM (UMBI) dan Kolej Tun Dr. Ismail (KTDI).
Pengarah HCTM, Profesor Datuk Dr. Razman Jarmin berkata, majlis tersebut bukan sahaja diadakan bagi menghargai kekitangan malah memberi peluang kepada ahli-ahli keluarga hospital UKM untuk meluangkan masa bersama.
“Hari ini, kita jemput semua rakan-rakan universiti, pengajar, dan juga ahli-ahli keluarga hospital UKM termasuk hospital yang telah membantu ketika penularan pandemik Covid-19.
“Jadi tahun ini, saya sangat gembira dan bersyukur dapat berjumpa mereka semua. Ini juga adalah penghargaan kepada mereka yang bertungkus lumus sebelum ini,” katanya kepada pemberita ketika ditemui di sini hari ini.
Razman berkata, beliau juga berasa bertuah dan bangga melihat kakitangan yg sentiasa mendukung amal riadah dan aktiviti sosial.

“Saya juga turut berbangga melihat pasukan sedia ada dimana mereka sentiasa bersedia dengan segala aktiviti yg dirancang di bawah UKM,” ujarnya.- KOSMO! ONLINE.


Nafas cadang tubuh Lembaga Jagung Bijirin
Oleh ABDUL RAZAK IDRIS

24 Mei 2022, 2:51 pm
KUALA LANGAT – Kerajaan dicadangkan menubuhkan Lembaga Jagung Bijirin Negara dalam mengatasi masalah bekalan makanan kepada haiwan ternakan.
Menurut Pengerusi Pertubuhan Peladang Kebangsaan (Nafas), Datuk Zamri Yaakob, kewujudannya agensri itu akan membantu pemfokusan penghasilan tanaman jagung bijirin seterusnya memastikan bekalan ayam 60 juta ekor sebulan terus dipasarkan.
Zamri (tengah) menyampaikan bantuan banjir kepada wakil unit peladang, hari ini
“Dahulu peladang menanam jagung, tetapi harga pasaran murah hingga menyebabkan ia kurang dihasilkan.
“Namun sekarang, harganya melambung menjadi RM1,800 satu tan dan menyebabkan kos pengeluaran meningkat. Jadi, sewajarnya Lembaga Jagung Bijirin ini segera ditubuhkan,” katanya kepada pemberita selepas menghadiri Majlis Aidilfitri Pertubuhan Peladang Kawasan (PPK) Kuala Langat di Banting hari ini.
Zamri berkata, pihaknya berharap usaha penanaman jagung bijirin besar-besaran boleh digerakkan segera dengan kerjasama kerajaan negeri. -KOSMO!ONLINE


Lima terbunuh, 27 cedera dalam tragedi bangunan runtuh
Oleh KOSMO!

24 Mei 2022, 3:00 pm
TEHERAN – Sekurang-kurangnya lima orang terbunuh dan 27 yang lain cedera apabila sebuah banguan setinggi 10 tingkat runtuh di bandar Abadan dalam wilayah Khuzestan, barat daya Iraq semalam, kata Persatuan Bulan Sabit Merah Iran seperti laporan saluran berita CNN.
“Sekurang-kurangnya 80 orang masih terperangkap di bawah runtuhan,” kata Bulan Sabit Merah.
Video dan gambar yang dikongsi oleh pertubuhan tersebut menunjukkan pasukan penyelamat mengalihkan runtuhan dan serpihan di lokasi bangunan yang musnah itu. Sebuah helikopter dan beberapa anjing pengesan dikerah untuk membantu ketika operasi menyelamat diteruskan
“Keadaan bangunan-bangunan bersebelahan juga tidak stabil dan berisiko runtuh,” tambah agensi sama.
Kedua-dua pemilik dan kontraktor bangunan itu telah ditangkap, kata pendakwa raya khas Abadan seperti yang dilaporkan oleh media Iran.
“Punca bangunan itu runtuh masih dalam siasatan,” demikian menurut media rasmi Iran. – Agensi


Posmen didakwa curi bungkusan, jual barang kemas
Oleh DIYANATUL ATIQAH ZAKARYA

24 Mei 2022, 2:45 pm
MELAKA – Seorang posmen didakwa di Mahkamah Majistret di sini hari ini atas tiga pertuduhan mencuri dan menjual bungkusan mengandungi barang kemas, Mac lalu.
Tertuduh, Mohamad Azizal Rebu, 42, bagaimanapun mengaku tidak bersalah sejurus pertuduhan dibacakan oleh jurubahasa mahkamah di hadapan Majistret Mohamad Izwan Mohamed Noh.
Mengikut pertuduhan pertama, tertuduh yang bertugas di bahagian kaunter serahan barangan sebuah syarikat kurier didakwa telah mencuri seutas rantai leher emas yang mempunyai loket bertulis ‘Atieda’ dan satu loket emas kecil.
Kesalahan itu dilakukan kira-kira pukul 8 hingga 10.30 pagi di pusat serahan Ayer Keroh, Taman Tasek Utama Melaka, 3 Mac lalu.
Bagi kesalahan itu, tertuduh yang telah berkhidmat sebagai posmen selama 15 tahun didakwa mengikut Seksyen 380 Kanun Keseksaan yang memperuntukan hukuman penjara maksimum 10 tahun dan denda, jika sabit kesalahan.
Mengikut dua lagi pertuduhan, tertuduh didakwa dengan niat curang menghapuskan harta curi berkenaan dengan cara menjualnya di sebuah premis pajak gadai di Jalan Munshi Abdullah.

Tindakan itu dibuat dilakukan menerusi dua transaksi berasingan pada tarikh 12 dan 21 Mac 2022 lalu dan jika sabit kesalahan, tertuduh boleh dipenjara sehingga tujuh tahun atau denda atau kedua-duanya, mengikut Seksyen 414 Kanun Keseksaan.
Difahamkan, mangsa menyedari kejadian tersebut selepas barang kemas bernilai RM6,800 yang dibeli telah diisytiharkan hilang ketika proses transit penghantaran kiriman barangan.
Mahkamah kemudian membenarkan tertuduh diikat jamin sebanyak RM7,000 bagi kesemua pertuduhan dan menetapkan tarikh 7 Julai depan sebagai sebutan semula kes.-KOSMO! ONLINE


Sedekah duit raya biar ikhlas, bukan sekadar ‘content’
Oleh KOSMO!

24 Mei 2022, 3:07 pm
PETALING JAYA – Seakan musim, ramai yang berebut menunjuk ‘kebaikan’ mereka dalam media sosial ketika sambutan hari raya baru-baru ini.
Seperti sudah hilang keikhlasan masing-masing, ramai telah mendedahkan pemberian duit raya kepada keluarga yang kononnya pemberian ikhlas.
Ada antara pengguna media sosial ini datangnya daripada pengasas produk kecantikan timbang kilo yang hanya membuat ‘content’ mereka.
Dengan berbekalkan duit ribuan ringgit, diisi pula di dalam sampul duit raya dan merakam aksi pemberian ‘ikhlas dari hati’ duit raya itu.
Rata-rata orang ramai juga tidak bersetuju dengan cara promosi diri sendiri itu, ramai yang menyatakan itu semua bagi menunjukkan kejayaan masing-masing dalam perniagaan.
“Mana keikhlasan kita dalam bersedekah, kalau boleh benda ini kita tak nak orang luar tahu pun kalau kita bersedekah.

” Sekarang ni dah macam trend pula, masing-masing nak tunjuk duit berkepuk-kepuk, berjaya dalam perniagaan, tolonglah, ” ujar Zura Fezura.
“Risau generasi kita masa depan nanti, kalau benda ni dah jadi trend. Anak cucu kita mesti ingat benda ini wajib.
” Rasanya hilang dah keikhlasan serta pahala yang sepatutnya kita dapat kalau nak menunjuk-nunjuk macam ni, ” jelas Farah Nadia. – KOSMO! ONLINE.


Polis serbu pusat hiburan, 8 individu ditahan
24 Mei 2022, 2:59 pm
KUALA LUMPUR – Polis menahan lapan individu menerusi Op Noda ketika serbuan di sebuah pusat hiburan yang beroperasi di Pusat Perdagangan Bandar Bukit Jalil, di sini malam tadi.
Ketua Polis Daerah Cheras, Asisten Komisioner Muhammad Idzam Jaafar berkata, sepasukan pegawai dan anggota dari Bahagian Kongsi Gelap, Judi dan Maksiat (D7), Bahagian Siasatan Jenayah daerah telah membuat serbuan di premis berkenaan lebih kurang pukul 10.25 malam.
“Hasil pemeriksaan ke atas 134 individu, pihak polis telah menahan lapan individu yang terdiri daripada seorang lelaki tempatan, lima lelaki warga asing dan dua wanita warga asing berumur antara 23 hingga 35 tahun.
“Turut dirampas adalah tujuh botol minuman keras pelbagai jenama serta beberapa barangan elektronik lain,” ujarnya dalam kenyataan hari ini.
Jelas beliau, pihaknya memandang serius sebarang aktiviti menyalahi undang-undang dan akan mengambil tindakan tegas ke atas individu yang terlibat.
Katanya, kes disiasat di bawah Seksyen 4(1) Akta Hiburan Wilayah Persekutuan 1992, Seskyen 76 Akta Eksais 1976, Seksyen 39(b) Peraturan Imigresen 1963, Seksyen 55B Akta Imigresen 1959/63 dan Seksyen 6(1)(c) Imigresen 1959 (Pin 2002). – KOSMO! ONLINE


Ratu Elizabeth cari ‘bibik’, upah RM43 sejam
Oleh KOSMO!

25 Mei 2022, 10:00 pm
LONDON – Keluarga Diraja Britain mengemukakan iklan mencari pembantu rumah profesional bagi memastikan kediaman pemerintah kerajaan itu berada dalam keadaan terbaik sepanjang masa, lapor akhbar Metro UK, semalam.
Kakitangan baharu itu akan bekerja selama 40 jam seminggu sama ada di Istana Buckingham atau Istana Windsor.
Upah yang ditawarkan adalah pada kadar £7.97 sejam (RM 43.88), kurang £1.93 (RM10) berbanding kos sara hidup standard di Britain. Namun, kakitangan akan menerima lokasi penginapan dan makanan yang disediakan oleh pihak istana.
Dalam pakej sama, terdapat 15 peratus skim pencen caruman majikan tambah faedah dan 33 hari cuti termasuk cuti umum.
“Ini adalah laluan kerjaya dalam hospitaliti yang akan mengembangkan kemahiran dan kepakaran mengemas anda.
“Sertai pasukan profesional kami, anda akan membersihkan dan menjaga pelbagai ruang dalaman dan barangan serta memastikan ia dipersembahkan dengan sebaik mungkin,” tulis iklan itu.

Calon yang berminat juga tidak perlu mempunyai pengalaman dalam bidang pengurusan kerana majikan iaitu Ratu Elizabeth sendiri lebih berminat dengan pendekatan proaktif dan keupayaan bakal kakitangan untuk menangani cabaran baharu.
Orang ramai berpeluang membuat permohonan sehingga 19 Jun ini dan mereka yang berjaya disenarai pendek akan dipanggil untuk sesi temuduga pada bulan Julai. – Agensi


Radzi ajak murid sertai sesi khas ‘Pejabat Pakcik Radzi’
Oleh MOHD. HUSNI MOHD. NOOR

25 Mei 2022, 9:53 pm
PUTRAJAYA – Murid sekolah berusia 7 hingga 17 tahun diberi peluang untuk ‘sembang’ bersama Menteri Kanan Pendidikan, Datuk Dr. Radzi Jidin menerusi sesi khas pada Ahad ini.
Sesi dikenali sebagai Pejabat Pakcik Radzi itu membuka peluang kepada anak-anak sekolah untuk berbual-bual dengan Menteri Kanan Pendidikan itu.
Radzi menerusi hantaran di Facebook berkata, sesi khas itu akan berlangsung bermula pukul 10 hingga 12 tengah hari di Pejabat Menteri Kanan Pendidikan, Blok E8, di sini.
Menurutnya, sesi khas itu diadakan bersempena Majlis Jalinan Mesra dan Hari Terbuka KPM yang akan berlangsung pada hujung minggu ini.
“Pakcik akan adakan sesi khas untuk berjumpa dengan anak-anak di pejabat pak cik. Jumpa Ahad ini ya.
“Anak-anak berumur tujuh hingga 17 tahun yang berminat untuk turut serta bolehlah mengemukakan butiran melalui link https://tinyurl.com/LAWATPEJDRJ,” katanya.

Katanya, masa dan ruang yang disediakan bagi sesi itu adalah terhad dan hanya murid yang tersenarai untuk jemputan ke sesi berkenaan sahaja akan dihubungi untuk pemakluman lanjut. -KOSMO! ONLINE


Lelaki pukul warga emas didakwa esok
Oleh MOHD YUNUS YAKKUB

25 Mei 2022, 9:45 pm
SHAH ALAM – Penunggang motosikal yang sebelum ini dicekup kerana memukul seorang warga emas di Padang Jawa sini akan didakwa esok.
Ketua Polis Daerah Shah Alam, Asisten Komisioner Mohd. Iqbal Ibrahim berkata, pendakwaan terhadap suspek berusia 23 tahun itu akan dilakukan di Mahkamah Shah Alam.
Katanya, suspek sebelum ini direman sejak Isnin lalu dan berakhir esok.
“Suspek akan dituduh mengikut Seksyen 323 Kanun Keseksaan di Mahkamah Shah Alam pada pukul 9 pagi esok,” katanya dalam kenyataan hari ini.
Berdasarkan seksyen tersebut memperuntukkan hukuman penjara setahun atau denda maksimum RM2,000 atau kedua-dua sekali.
Kosmo! sebelum ini melaporkan seorang penunggang motosikal yang tular memukul lelaki warga emas di jalan berdekatan jejantas Padang Jawa, Ahad lalu dicekup polis bagi membantu siasatan.

Lelaki berusia 23 tahun itu ditahan selepas mangsa berusia 61 tahun tampil membuat laporan, kira-kira pukul 2 petang hari sama.
Warga emas, Zainol Din Hussein dalam sidang akhbar khasnya hari ini bersedia memaafkan suspek namun menyerahkannya kepada pihak berkuasa untuk menjalankan siasatan terhadap kes berkenaan. – KOSMO !ONLINE


Hasil operasi TM naik kepada RM2.89 bilion
Oleh KOSMO!

25 Mei 2022, 10:14 pm
PETALING JAYA – Telekom Malaysia Berhad (TM) mencatat prestasi keputusan kewangan yang stabil bagi suku pertama tahun kewangan berakhir 31 Mac 2022 yang mana hasil operasi Kumpulan naik sebanyak 2.9 peratus kepada RM2.89 bilion berbanding RM2.81 bilion suku yang sama tahun lalu.
Peningkatan tersebut dipacu oleh permintaan perkhidmatan suara, internet dan multi media yang lebih tinggi.
Ketua Pegawai Eksekutif Kumpulan, Imri Mokhtar berkata, biarpun Kumpulan berdepan dengan persaingan sengit untuk menawarkan penyelesaian bersepadu antara telco dan pemain teknologi lain, TM terus mencatat pertumbuhan jumlah pelanggan yang kukuh merentasi operasinya.
“Dengan memanfaatkan perniagaan teras dan melabur dalam bidang-bidang pertumbuhan baharu, TM memantapkan lagi inisiatif-inisiatif transformasinya, mencatatkan keuntungan selepas cukai dan kepentingan tanpa kawalan (PATAMI) bagi suku ini sejumlah RM339.9 juta berbanding RM325.5 juta yang dicatatkan pada 1Q2021.
“Kumpulan turut merekodkan kos pembiayaan lebih rendah susulan penebusan awal sukuk RM2.0 bilion pada Mac 2021, serta kerugian lebih rendah atas tukaran wang asing bagi pinjaman yang dibuat.
“Kumpulan turut melaksanakan kadar cukai wajib Cukai Makmur untuk suku ini,” katanya dalam kenyataan yang dikeluarkan di sini.

Mengulas lanjut, Imri menerangkan, hasil dan pertumbuhan pelanggan bagi perkhidmatan unifi merekodkan pertambahan hasil sebanyak  10.6 peratus daripada RM1.25 bilion kepada RM1.38 bilion pada suku ini.
Ini dibantu oleh peningkatan permintaan perkhidmatan Internet, suara serta jualan peranti, dengan jumlah kumulatif pelanggan Internet tetap naik 17.5 peratus berbanding suku yang sama tahun lalu.
“Unifi kekal sebagai penyumbang pertumbuhan tertinggi Kumpulan,” ujarnya. -KOSMO! ONLINE


ASNB tangguh urusan sementara dari 4 hingga 7 Jun
Oleh KOSMO!

25 Mei 2022, 9:57 pm
PETALING JAYA – Semua urus niaga Amanah Saham Nasional Berhad (ASNB) akan ditangguhkan sementara bermula  4 hingga 7 Jun ini untuk membolehkan proses pemindahan sistem operasi sedia adanya kepada sistem baharu.
Menurut Ketua Pegawai Eksekutif dan Pengarah Eksekutif ASNB, Mohammad Hussin, pemindahan tersebut bertujuan untuk meningkatkan pengalaman pelaburan kepada para pelaburnya.
Tarikh urus niaga terakhir bagi semua unit amanah adalah pada 3 Jun 2022 kecuali bagi ASN
Equity 5, ASN Equity Global, ASN Imbang 3 Global dan ASN Sara 2 yang berakhir lebih awal
iaitu pada 2 Jun 2022.
Jelas beliau, Penangguhan urus niaga ini melibatkan semua unit amanah ASNB di semua saluran ASNB iaitu kaunter cawangan ASNB dan ejen-ejen seluruh negara serta saluran elektronik serta dalam talian termasuk portal dan aplikasi myASNB, perbankan internet ejen-ejen iaitu Maybank2u, CIMB Clicks, RHBNow, Affinonline, AmOnline dan HLB Connect, mesin kios di cawangan ASNB serta Mesin Juruwang Automatik (Automated Teller Machine) di Maybank dan CIMB Bank.

“Urus niaga di semua saluran iaitu kaunter dan platform dalam talian akan dibuka semula pada 8 Jun ini,” katanya dalam kenyataan.
Mohammad menjelaskan, langkah strategik untuk migrasi ke sistem baharu perlu dilaksanakan bagi menyediakan sokongan teknologi yang lebih mudah dan moden agar ASNB dapat memperkenalkan produk dan perkhidmatan yang lebih terkini.

Tambah beliau, inisiatif ini diharapkan dapat meningkatkan pengalaman pelaburan kepada pelabur-pelabur kami di semua saluran pada masa hadapan.
“Pelabur ASNB perlu merancang keperluan tunai lebih awal dan membuat
transaksi pelaburan atau pengeluaran sebelum tarikh penangguhan untuk mengelakkan
sebarang kesulitan ketika penangguhan ini berlangsung.
“Bagi mereka yang ingin membuat pengeluaran dalam talian, buatlah urus niaga seawal yang mungkin agar wang tersebut dapat dikreditkan sebelum tarikh penangguhan,” ujarnya. -KOSMO! ONLINE


Bayi ‘mati hidup semula’ ketika upacara pengebumian
Oleh KOSMO!

25 Mei 2022, 9:00 pm
NEW DELHI – Seorang bayi perempuan di India yang telah disahkan meninggal dunia oleh kakitangan hospital mengejutkan ahli keluarganya apabila dia didengari menangis semasa upacara pengebumian, lapor akhbar Daily Star semalam.
Dua kakitangan sebuah hospital di Banihal, telah digantung kerja selepas bayi berkenaan didapati sebenarnya masih hidup walaupun disahkan meninggal dunia dalam kandungan beberapa jam sebelum dilahirkan.
Bayi perempuan itu dilahirkan oleh wanita bernama Shamemma Begum pada Isnin lalu dan dengan serta-merta disahkan meninggal dunia oleh kakitangan perubatan.
Dua jam kemudian, jenazahnya dikebumikan di tanah perkuburan berdekatan di kampung Hollan.
Bagaimanapun, penduduk tempatan bertindak mengadakan protes dan mengatakan bahawa bayi itu sepatutnya dikebumikan di sebuah tanah perkuburan nenek moyang.
Selepas sejam, keluarga tersebut menggali semula kubur bayi mereka lalu terkejut apabila dia didapati masih hidup dan menangis.

“Kami telah meletakkan dua kakitangan di bawah arahan penggantungan berkuat kuasa serta-merta sementara menunggu siasatan,” kata Pegawai Perubatan Blok Banihal (BMO), Dr. Rabia Khan.
Sementara itu, seorang ketua kampung setempat, Manzoor Alyas Wani mendakwa bahawa bayi itu telah diisytiharkan meninggal dunia tanpa mendapat rawatan perubatan yang sewajarnya.
Manzoor berkata, bayi itu telah dikejarkan semula ke hospital selepas didapati masih bernyawa. – Agensi


Warga emas hilang seminggu dalam dusun ditemui selamat
Oleh ROSALWANI CHE SOH

25 Mei 2022, 10:44 pm
JELI – Selepas tujuh hari hilang semasa keluar berkebun, seorang lelaki warga emas ditemui di kawasan bukit oleh penduduk kampung kira-kira empat kilometer dari dusun buah-buahan di miliknya di Kampung Pasir Dusun di sini hari ini.
Yaakub Ismail, 76, yang dilaporkan hilang sejak Khamis lalu dijumpai dalam keadaan selamat kira-kira pukul 6.45 petang tadi.
Ketua Polis Daerah Jeli, Superintendan Ahmad Arifin berkata, mangsa ditemui oleh seorang penduduk kampung yang turut menyertai operasi mencari dan menyelamat (SAR) warga emas itu.
Menurutnya, mangsa berada dalam keadaan sedar dan terbaring dengan melambai-lambai tangannya meskipun sudah tidak bermaya semasa ditemui.
“Siasatan mendapati, warga emas itu memaklumkan dia turun ke bawah bukit untuk melihat tempat mencabut anak pokok getah sebelum mahu naik semula ke atas. Bagaimanapun, dia tiba-tiba hilang arah dan tidak tahu jalan untuk pulang semula ke kebunnya.
“Mangsa cuba berjalan pulang sepanjang tempoh tersebut sehingga tidak sedarkan diri bahawa dia sudah tidak makan selama seminggu. Warga emas itu tidak mengalami sebarang kecederaan dan hanya terdapat kesan calar pada bahagian badannya.,” katanya ketika dihubungi Kosmo! sebentar tadi.

Tambah Ahmad, warga emas itu dilaporkan stabil dan kini ditempatkan di Hospital Jeli di sini untuk rawatan lanjut
Kosmo! Online sebelum ini melaporkan, seorang warga emas hilang tanpa khabar berita selepas keluar berkebun di sebuah dusun durian dan buah-buahan miliknya di Kampung Pasir Dusun di sini sejak Khamis lalu.
Yaakub disedari hilang oleh anak lelakinya, Mohd. Sufian, 49, selepas mendapati mangsa tiada di kebun seluas 4.8 hektar itu meskipun kenderaan pacuan empat roda jenis Daihatsu Feroza dipandunya masih ada di kawasan tersebut. – KOSMO! ONLINE


Lelaki tayang badan di laman cari jodoh kurang keyakinan diri
Oleh KOSMO!

25 Mei 2022, 9:30 pm
DENVER, Colorado – Penyelidik dari Universiti Colorado, Amerika Syarikat (AS) mendedahkan bahawa lelaki yang memuat naik gambar tidak berbaju atau menayang dada di aplikasi cari jodoh, Tinder dilihat sebagai tiada keyakinan diri dan tidak serius mencari cinta.
Menurut laporan portal berita MailOnline, kajian tersebut mendapati wanita menilai lelaki tidak berbaju sebagai berisiko tinggi dalam serangan seksual, kurang daya tarikan sosial dan tidak berpengalaman dalam hubungan.
Penyelidik juga menggalakkan lelaki yang mencari hubungan serius untuk berfikir dua kali sebelum menyiarkan gambar mereka yang tidak berbaju ke dalam profil umum.
“Menggambarkan diri secara seksual pada profil Tinder mungkin bukan pilihan persembahan diri terbaik untuk lelaki yang ingin memberi kesan positif kepada wanita,” demikian menurut hasil kajian.
Tambah kajian tersebut, persembahan diri secara seksual lelaki pada profil temu janji menimbulkan persepsi negatif mengenai tingkah lakunya dan meningkatkan kepercayaan bahawa dia terlibat dalam tingkah laku seksual berbahaya. – Agensi


Lelaki ditemui gantung diri pada alang rumah
Oleh ROHANA MOHD. NAWI

25 Mei 2022, 10:48 pm
TUMPAT – Seorang lelaki ditemui mati selepas dipercayai menggantung diri menggunakan tali nilon pada bahagian alang rumahnya di Jalan Baru, Kampung Geting, Pengkalan Kubor di sini hari ini.
Mayat lelaki yang berusia 34 tahun itu ditemui oleh abangnya di bahagian alang di dalam bilik tidur mangsa kira-kira pukul 9.23 pagi tadi.
Ketua Polis Daerah Tumpat, Asisten Komisioner Amran Dolah berkata, lelaki terbabit ditemui dalam keadaan tidak sedarkan diri di dalam bilik tersebut.
Menurutnya, abang mangsa terus membuat laporan polis selepas melihat mangsa tergantung pada bahagian alang rumah mereka.
“Terdapat kesan jerutan pada leher mangsa akibat daripada kejadian itu. Pemeriksaan lanjut mendapati, tiada sebarang kecederaan luaran dikesan pada bahagian badan mangsa.
“Mayat mangsa dihantar Hospital Tumpat dan punca kematian disebabkan oleh kekurangan oksigen akibat jerutan selepas proses bedah siasat selesai,” katanya.

Menurut Amran, ujian saringan air kencing terhadap mayat mangsa mendapati lelaki itu positif dadah jenis methamphetamine dan opiat.
Tambahnya, tiada sebarang unsur jenayah dikesan dalam kejadian itu dan kes diklafikasikan sebagai mati mengejut. – KOSMO! ONLINE


Ibu parah ditikam anak semasa sedang tidur
Oleh MUHAMMAD AYMAN GHAFFA

25 Mei 2022, 9:59 pm
KOTA BHARU – Seorang wanita parah selepas ditikam anak lelakinya yang dipercayai sedang sakit akibat demam dengan sebilah pisau dalam kejadian di rumah mereka di Bukit Yong, Pasir Puteh dekat sini semalam.
Dalam kejadian kira-kira pukul 11.45 malam itu, mangsa yang berusia 41 tahun cedera parah pada bahagian dada kirinya dan kini sedang dirawat di zon merah Hospital Universiti Sains Malaysia (HUSM), Kubang Kerian di sini.
Ketua Jabatan Siasatan Jenayah Kelantan, Datuk Mohd. Nor Yazhid Idris berkata, siasatan awal mendapati, suspek bersama mangsa sedang tidur di dalam sebuah bilik yang sama di rumah mereka.
Menurutnya, semasa sedang tidur, bahagian dada mangsa tiba-tiba terasa sakit sebelum mendapati sebilah pisau tertusuk pada bahagian tersebut.
“Mangsa cuba memanggil suaminya yang tidur di ruang tamu namun, tidak sedarkan diri selepas mengeluarkan sendiri pisau tersebut pada dadanya.
“Siasatan awal mendapati, wanita itu telah ditikam oleh anak lelakinya menggunakan sebilah pisau yang diambil dari dapur. Remaja itu dipercayai demam sejak dua hari lalu dan memerlukan pemantauan daripada ibunya,” katanya dalam satu kenyataan hari ini.

Menurut Mohd. Nor Yazhid, suami mangsa telah membawa mangsa ke Hospital Tengku Anis, Pasir Puteh untuk rawatan lanjut.
Katanya, berdasarkan laporan doktor, kesan tikaman tersebut telah menyebabkan bahagian paru-paru kiri mangsa bocor sehingga mengakibatkan wanita itu kehilangan darah yang banyak sebelum dia dirujuk ke HUSM.
Ujarnya, polis telah menahan remaja tersebut dan akan mendapatkan perintah reman untuk siasatan lanjut.
Tambahnya, kes disiasat mengikut Seksyen 326 Kanun Keseksaan. – KOSMO! ONLINE


Jurulatih wushu ganggu anak murid secara seksual didakwa esok
Oleh NOR AZIAH MAT NOH

25 Mei 2022, 8:12 pm
KAJANG – Seorang jurulatih wushu akan didakwa esok pagi di Mahkamah Sesyen Putrajaya atas kesalahan melakukan gangguan seksual terhadap budak perempuan berusia 13 tahun.
Ketua Polis Daerah Kajang, Asisten Komisioner Mohd. Zaid Hassan berkata, lelaki berusia 31 tahun itu akan didakwa dengan 10 pertuduhan atas kesalahan melakukan gangguan seksual terhadap mangsa di bawah Seksyen 14(a) Akta Kesalahan Seksual Terhadap Kanak-Kanak 2017.
“Satu pertuduhan di bawah Seksyen 16(1) akta yang sama atas kesalahan orang yang mempunyai hubungan amanah iaitu jurulatih telah melakukan kesalahan seksual terhadap mangsa,” katanya dalam kenyataan di sini hari ini.
Mohd Zaid memaklumkan sebelum ini, pengadu yang merupakan bapa kepada mangsa mendakwa kanak-kanak itu telah diganggu secara seksual oleh jurulatih wushu terbabit di rumah suspek pada 11 Februari sehingga 19 Februari lalu.
Terdahulu, akhbar melaporkan mangsa yang ketakutan diugut supaya berdiam diri, namun telah mengadu kepada bapanya sebelum membuat laporan di Ibu Pejabat Polis Daerah (IPD) Kajang pada 10 Mei lalu.
Susulan itu, sepasukan polis dari Cawangan D7, Bahagian Siasatan Jenayah Ibu Pejabat Polis Daerah Kajang berjaya menahan suspek pada pukul 7.50 malam keesokan hari. – KOSMO! ONLINE


MyGovernance pelengkap NACP tangani rasuah
Oleh SITI A'ISYAH SUKAIMI

25 Mei 2022, 7:42 pm
PUTRAJAYA – Pembangunan Pelan Tadbir Urus Baik Nasional (MyGovernance) akan menjadi pelengkap kepada Pelan Antirasuah Nasional (NACP) 2019-2023 dan akan memastikan kesinambungan komitmen kerajaan berhubung governans, integriti dan anti-rasuah melalui inisiatif baharu yang bakal disediakan.
Pusat Governans, Integriti dan Anti-Rasuah Nasional (GIACC) Jabatan Perdana Menteri dalam satu kenyataan berkata, NACP 2019-2023 yang diperkenalkan pada 2019 menggariskan inisiatif governans, integriti dan anti-rasuah secara komprehensif dan ia akan terus dilaksanakan walaupun wujudnya MyGovernance kelak.
“MyGovernance akan dibangunkan dengan memberi fokus kepada usaha mempertingkat tadbir urus baik merentasi seluruh aspek pentadbiran kerajaan secara berterusan melalui suatu dasar dan panduan jelas kepada semua agensi kerajaan.
“Ia dibangunkan berteraskan empat prinsip tadbir urus baik iaitu ketelusan, akauntabiliti, kecekapan dan keberkesanan,” kata kenyataan itu di sini hari ini.
Menurut kenyataan itu, MyGovernance bakal menjadi sebuah pelan dasar dan tindakan bersepadu di peringkat nasional sejajar dengan salah satu strategi utama Rancangan Malaysia Ke-12 (RMK-12) ke arah memperkukuh penyampaian perkhidmatan sektor awam melalui peningkatan ekosistem tadbir urus baik.
“Amalan tadbir urus terbaik melalui MyGovernance dapat membantu agensi kerajaan dalam mengatasi isu-isu kelemahan tadbir urus, integriti, ketirisan, ketidakcekapan sistem penyampaian perkhidmatan awam, isu ketelusan dan karenah birokrasi dalam pentadbiran kerajaan dengan mengambil kira cabaran sedia ada dan masa hadapan.

“Antara inisiatif-inisiatif yang bakal diperkenalkan kelak adalah untuk memastikan penggunaan sumber secara cekap dan berkesan serta memantapkan integriti, nilai dan etika organisasi untuk menghasilkan budaya kerja yang cemerlang,” katanya.
Tambah kenyataan itu, komitmen kerajaan dalam membangunkan MyGovernance dan terus melaksanakan inisiatif-inisiatif di bawah NACP ini dijangka berupaya mengembalikan keyakinan orang awam serta masyarakat antarabangsa terhadap institusi kerajaan sekali gus meletakkan Malaysia kekal berdaya saing di persada antarabangsa. – KOSMO! ONLINE